Energia tradizionalak | Economía | Xuletas, chuletas para exámenes, apuntes y trabajos\nEscrito el 24 de Diciembre de 2019 en vasco con un tamaño de 5,09 KB\n:Gizakiontzat baliagarriak eta onuragarriak diren produktu naturalak dira.\n:Meategietatik mineralak ateratzeko beharrezkoak diren jardueren multzoari deritzo.\n:Mineral kantitate handiak dauden tokia da.\n:Industria-prozesuetarako behar den indarra ematen duten baliabideak dira.\nez dira agortzen,edo denbora laburra behar da kontsumitu ondoren berriztatzeko, besteak beste, ura, haizea eta eguzkiaren energia.\n, berriz, oso kantitate mugatuan daude naturan, edo haien sortze-\nprozesua motelagoa da kontsumoa baino, hala nola petrolioa. Gaur egun, petrolioa lurpean sortzenari da, baina milioika urte behar dira erabili ahal izateko.\n:Zuzenean naturatik lortzen ditugun energiak dira; esaterako erregai fosilak (ikatza, petrolioa),uranioa...\n:Energia primarioaren bidez sortzen dira, esaterako, argindarra eta petroliotik ateratzen direnerregaiak (gasolina, gasolioa, etab.).\n:Zenbait estatuk osatzen duten Lurralde Petrolio Esportatzaileen Erakundea (LPEE). 1960.Urtean,bost estatuk –Iranek,Irakek,Kuwaitek,Saudi Arabiak eta Venezuelak-sortu zuten erakunde hori.Erakundearen helburua petrolioaren prezioak egonkortzea eta gora behera kaltegarriak ezabatzea da.\nIndustrian sartzen dira natura-\nbaliabide bat produktu landu bihurtzea xede duten jarduera guztiak.\nKate-ekoizpenean oinarritzen den ekoizpen-modu berria.XIX. Mendearen amaieran Estatubatuetan sortu zuten eta Ford automobil-fabrikako muntaia-katean garatu zen, horregatik esaten zaio Ford eredua.\nAtomoen eta molekulen (nanomaterialak) eskalan lan egiten duen teknologiari deritzo.\n:Gaur egungo industriak aplikatzen duen estrategia berria da. Ekoizpenaren faseetako bat edo enpresetako jardueraren bat beste norbaiten esku uztean datza.\nGaur egungo industriek, produktuen kalitatea hobetzeko eta lehiakorragoak izateko, erabiltzen dituzten zerbitzuak dira. Zerbitzu horiek ez daude lotuta zuzenean ekoizpen-prozesuarekin, bainaoinarrizkotzat hartzen dira enpresak ondo funtziona dezan.\n:ekoizpen-prozesu baten jarduerak fisikoki banatzea, jarduera bakoitza leku egokienean egiteko.\nUranioa Petrolioaren eraketa Mineral eta energia iturriak Meatzaritza lehengaiak Energia iturri tradizionalak Mineral metalikoak Uranioa energia iturri giza Uranioa nondik lortzen da Industrian sartzen dira natura-baliabide bat


Haserre Gauean Espainiako Gobernua seinalatu du Sortuk Igor Gonzalez presoaren heriotzaren erantzule\nDuela astebete hildako Igor Gonzalez Sola preso politikoa Martuteneko espetxean hilik aurkitu izana salatzeko ekimena egin du Sortuk. Haserre Gaua deitua zuen Bilbon Espainiako Gobernuaren Delegaritza aurrean. Espetxe politikari egotzitako 49 pertsona oroitu dituzte: preso zirela hildakoak, espetxean urteak egin eta denbora gutxira kalean hildakoak eta sakabanaketaren ondorioz presoak bisitatzera bidean istripuetan hildakoak.\nPreso politikoak hurbiltzeko aldarria Espainiako Gobernuaren fatxadan. (Sortu)\nEspetxe politikaren 49 biktimak gogoratu eta protesta aktiborako plaza bilakatu du Sortuk Bilboko Moyua larunbat arratsetik igande goizera. Espainiako Gobernuaren Delegazioaren aurrean hamabai orduko ekimena egin dute, eta Pedro Sánchezen gobernuari bere ardura egotzi diote. Gobernuaren Delegazioaren eraikinaren fatxadan preso politikoen sakabanaketaren aurkako ikur eta mezuak izan dituzte proiektatuta.\n“Igorren heriotza ez da heriotza naturala izan. Igorrek zigorraren hiru laurdenak beteta zituen, eta, hori gutxi balitz, gaixorik zegoen. Beraz, espainiar legediaren beraren arabera kalean behar zuen. Igorren heriotza ekidin zitekeen, beraz, eta ekidin zitekeenez gero, heriotza horrek izen abizendun erantzuleak ditu. Igor Gonzalez Sola ez da hil: Igor Gonzalez Sola hil egin dute salbuespenezko espetxe politikak eta berau indarrean mantentzen duten guztiek! Gaur eta hemen indarrean dirauen biolentzia bakarra estatuena da”, adierazi du Arkaitz Rodriguez Sortuko idazkari nagusiak.\n“Ez dugu hitz politik nahi; ekintzak nahi ditugu! Eta nahi ditugu orain! Luzaroan entzun genuen ETA desagertuz gero 48 ordutan amaituko zela dispertsio politika. Are gehiagotan entzun behar izan dugu legea betetzeko dagoela. Bada, bete legea! Bete zuen legea!”, eskatu zuten, besteren artean. Hitzartze osoa lotura honetan.\nGauerdi inguruan hasita, hamar minuturo espetxe politikari egotzi dioten heriotza bat gogorarazi dute, pertsona hauen izen-abizenak esan, txalo zaparrada eskaini eta laserrekin gobernuaren eraikina seinalatuz. Orotara 49, eta azkena, Igor Gonzalez Sola. Horrez gain, presoei gutunak bidaltzeko txokoa, David Plaren hitzaldia, musika, protestak eta ekimen jendetsuak egin dituzte, besteren artean, eraikina inguratuz. Igande goizeko 6:30etan Ertzaintza agertu da eta tira-bira izan da, laserrekin haiei seinalatzen ari zirela kexu.\nBideo honetan ekimenaren laburpena.\nSortuk egindako bideo honetan ikus daitezke ekimenaren irudiak eta Arkaitz Rodriguezen hitzartzea.\nGauaren zenbait argazki jarraian.


25 « iraila « 2012 « Prentsa oharrak\nOstegunean Hiri Merkataritzari buruzko Nazioarteko IV. Biltzarra hasiko da Gasteizko Europa jauregian\nKategoriak: Prentsa oharrak — Komunikazio Zerbitzua / Servicio de Comunicación — 25 iraila 2012 13:26\n“Mobile Shopping: merkataritza txikia eta telefonia mugikorra. Xehekako merkataritza sektorea egokitzeko erronka berriak” du izenburu aurtengo edizioak\n200 pertsona inguruk hartuko dute parte Gasteizko jardunaldietan, besteak beste, NFC teknologiaren alorreko aditu handienetako batzuek.\nDatorren osteguneko 10:00etan hasiko da Gasteizko Europa jauregian Hiri Merkataritzari buruzko Nazioarteko IV. Biltzarra, Udalak antolatuta. “Mobile Shopping: merkataritza txikia eta telefonia mugikorra. Xehekako merkataritza sektorea egokitzeko erronka berriak” da aurtengo izenburua. Jardunaldi monografiko horietan operadoreek, bankuek, telefonia ekoizleek eta merkataritza alor ugarietako ordezkariek hartuko dute parte, teknologia berriek erosketa eta kontsumo joeretan duten eraginaz eztabaidatzeko.\nBiltzarrak arreta berezia eskainiko dio NFC teknologiari. Irrati-frekuentzia bidezko komunikazio teknologia da, irismen laburrekoa eta frekuentzia handikoa, gehienez 20 cm-ra dauden gailuen artean datuak trukatzea ahalbidetzen duena. Horri esker, kontsumitzaileek mugikorra baliatuz ordaindu ahal dute: nahikoa da telefonoa ordainketa gunera hurbildu eta ezkutuko kodea sartzea. Etorkizunean plastikozko txartelen eta eskuko diruaren erabilera gutxitzea ekarriko du horrek. Ekonomia Sustapenerako zinegotzi Fernando Aránguizek azaldu duenez, “teknologia hau beste sektore batzuetan ere erabil daiteke, esaterako, turismoan edo garraio publikoan”.\nTelefono mugikorrak ordaintzeko eta kobratzeko tresna gisa duen erabileraz gain, merkataritza txikiaren zerbitzura fidelizazio tresna gisa eta informazioa kudeatzeko sistema gisa izan dezakeen balioa ere aztertuko da. “Teknologia hau egongo da etorkizunean merkatuan, eta Gasteizek aitzindari izan nahi du”, adierazi du Aránguizek.Jardunaldietan ia 200 pertsonak hartuko dute parte, eta horien % 25 Euskaditik kanpokoa izango da, zinegotziaren arabera. Azken orduko izen-emateak gehituta, kopurua hori “gainditzea espero” dutela erantsi du udal arduradunak.\nHizlari hauek etorriko dira biltzarrera, besteak beste: Andrea Fiorentino, NFC teknologian nazioartean dagoen aditu handienetako bat; Serge Miranda, Nizako Unibertsitateko Informatika katedraduna, eta José Luis Nueno, IESEko Merkataritza Zuzendaritzako irakaslea eta kontsumo ondasunen marketinari buruzko artikulu ugariren egilea.\nBiltzarra bihar, hilak 26 hasiko da, egitarau sozialarekin. Horren barruan, “Pastelez pastel” ibilbidea, “Burdinbidearen 150 urte Euskadin” erakusketa eta Gasteiz On moda-ibiltokia sartu dituzte. Gasteizko alkateak inauguratuko ditu jardunaldi teknikoak, ostegunean, hilak 27. Egun horretan zein ostiralean, hilak 28, hainbat hitzaldi eta mahai inguru egingo dira Europa biltzar etxean.\nGasteizko Udalak antolatzen duen Hiri Merkataritzari buruzko nazioarteko biltzarraren IV. edizioak Europako Gizarte Funtsaren, Tokiko enpresa 10 Egitaraua, eta Eusko Jaurlaritzaren Industria, Merkataritza eta Turismo Sailaren babesa dauka. Laguntzaileen artean, gainera, “Gasteiz On” Hiriko Merkataritza Sustatzeko Elkartea, Arabako Merkataritza eta Zerbitzuetako Enpresaburuen Federazioa eta Arabako Merkataritza eta Industria Ganbera daude.\nEspainiako Hiri Adimentsuen Sarea\nBestetik, gaur goizeko 11:30ean hasita, Espainiako Hiri Adimentsuen Sarearen bilera egiten ari dira Europa jauregian. Urtarrilean osatu zen NFC taldearen lehen bilera da. Arabako hiriburuak bideratzen du taldearen barruan NFC teknologia kudeaketa publikoan eta saltoki txikien dinamizazio ekonomikoan aplikatzeari dagozkionak.\nSarearen helburua berrikuntzaren alorreko esperientziak trukatzea da, teknologia berriak zerbitzu publiko hobeak eta eraginkorragoak lortzearren erabiltzeko, alor publikoaren eta pribatuaren arteko lankidetza sustatzeko, eta europar finantzaketa programak eskuratzeko.\nGasteizekin batera, 24 hirik osatzen dute Espainiako Hiri Adimentsuen Sarea, eta beste hiri batzuk gehitzea aurreikusi da. Aipatutako helburuak lortze aldera, zenbait lantalde osatu dira: gizarte berrikuntza; energia; ingurumena; azpiegiturak eta hiri bizigarritasuna; gobernua, ekonomia eta negozioak. Ingurumen, hirigintza iraunkor eta bizigarritasunari buruzko taldean ere Gasteizko Udala da buru.\nGaur goizean Gasteizen egindako bileran hainbat hirik hartu dute parte, hala nola Madril, Santander eta Zaragoza. Azken bi horiek eta Alacant arduratu dira gaur berrikuntzaren alorreko garapenak eta esperientzia aurkezteaz, Gasteizekin batera.\nGasteizek, zehazki, “Gasteizko NFC multizerbitzu plataforma eta sarearen barruko hirietako erdiguneetako saltoki txikien eta zerbitzuen lehiakortasuna hobetzeko proiektua” aurkeztu du.\nMugikortasun iraunkorraren alorreko hiru hiri eredugarriak izendatu dituzte Gasteizen\n– Civitas foroaren antolatzaileek Gasteiz goraipatu dute, 2012ko Europako Hiriburu Berdearen saria lortu izanagatik, mugikortasun iraunkorra baita horretarako eskakizun nagusietako bat.\nGasteizko Principal antzokian banatu dira Civitas foroaren Civitas sariak, oraingoan mugikortasun iraunkorraren espiritua ondoen islatzen duten hirietara joan direnak.\nSarien urteroko bederatzigarren edizioan jendetza handia bildu da, besteak beste, Civitas foroaren Batzorde Politiko Aholkulariaren ordezkariak, atzerriko ordezkaritzak eta sei hiri hautagaien ordezkariak. Javier Marotok Berrikuntza Teknikoaren sariaren irabazlea zein zen iragarri du lehenengo, Oporto, hain zuzen.\nOndoren, Europar Batzordearen lehendakariorde Siim Kallasen kabineteko bozeramaile Hanna Henrikusek ireki du bigarren gutunazala, Partaidetza Publikoaren sariari zegokiona, eta Reggio Emilia gertatu da irabazle; azkenik, Batzorde Politiko Aholkulariaren presidente Bruno Pereirak eman dio Urteko Hiriaren saria irabazleari, Donostiari.\n“Hiriok elkarlanean aritu behar dugu, gero eta sare zabalagoa sortu behar dugu, Europan gure ahotsa ozenago entzun dadin eta jardunbide egokiak sustatzen jarraitzerik izan dezagun, mugikortasun iraunkorraren arloan ez ezik, bai eta ingurumenaren errespetuaren eta zaintzaren alorrean ere. Hartara, erreferentea izango gara gurekin bat egin nahi duten beste hiri batzuentzat, eta gutxiagorekin gehiago egin behar dugulako printzipio partekatu, hots, zerbitzu gehiago eta hobeak eskaintzea baliabide gutxiago kontsumituz”, adierazi du Marotok.\nGasteizko alkateak eman die ongi etorria ekitaldira joandakoei, eta Civitas Modern egitasmoko mugikortasun aholkulari Robert Stussi arduratu da gidatzeaz; Twitterren bidez ere jarraitu ahal izan da (#civitasforum2012).\nHortaz, sare sozialetan ere zabaldu dira Civitas sariak, hiri mugikortasun iraunkorraren alorrean erreferentziazko bihurtu direnak, zeinen bidez udal garraiobide eraginkor eta garbiagoen aldeko ekintza edo politikak aitortzen baitira.\nAurkeztu diren 21 hirien artetik aukeratu dituzte irabazleak. Bost aditu independentek osatutako epaimahaiak aukeratzen ditu irabazleak, zeinak bikaintasun eredutzat jartzen baitira, Europa osoko beste hiri batzuentzat inspirazio iturri izan daitezen, aire garbiagoaz eta kale seguru eta atseginagoez gozatzeko aukera eman dezaketen hiriko garraiorako irtenbide eraginkorrak garatu ditzaten.\nEpaimahaiak telefono mugikorretarako MOVE-ME aplikazio abangoardistarengatik eman dio saria Oportori; horren bidez, garraio publikoaren erabiltzaileei trafikoari buruzko informazioa eskaintzen zaie, denbora errealean. Aplikazioak “informazio gainkargari eta lehian dauden garraio publikoaren hornitzaile ezberdinen interesei aurre egin eta erabiltzaileei informazio baliagarria ematen die: ibilbide gomendatu bat, denbora errealeko datuetan eta aukera intermodaletan oinarritua”. MOVE-ME sistema Portugaleko beste udalerri batzuetara zabaltzen ari da, eta imitatzeko duen ahalmena dela eta goraipatu dute.\nBeste finalistak, Gdynia hiriak, energia eraginkortasunarekiko konpromisoarengatik eta “zerbait originala, praktikoa eta errentagarria” egiteagatik jaso du ezagutza: diesel motorrak zituzten autobusak trolebus bihurtu dituzte, eta eraldaketari buruzko gida bat landu dute, beste hiri batzuetan ere irtenbide tekniko paregabe hori ezagutu eta ezartzerik izan dezaten.\nReggio Emiliak eskubide osoz irabazi du saria, etxetik ikastetxeetarainoko ibilbideetan mugikortasun segurua, iraunkorra eta independentea aldarrikatzen duen “manifestu” bat landu eta sustatzeagatik, udal barrutietako batzordeek, eskola kontseiluek eta ikastetxeetako zuzendaritzek zein beste antolakunde batzuek lagundurik. Epaimahaiak “umeekin hartutako konpromiso zabal eta sistematikoagatik” goraipatu du hiria, “autoen erabilera benetan gutxituko lukeelako”, eta lehen mailako eskoletan “mugikortasun kudeatzaileen” sarea sortu izanagatik. 13.000 gazte inguruk izenpetu dute manifestua, eta horri esker bakarrik joan daitezke eskolara, ziurtasun osoz.\nNantes izan da kategoria horretako finalista, mugikortasun aktiboko planak sortzeko eta herritarren ohartarazpenak jasotzen dituzten txostenak egiteko parte hartzerako prozesua bideratu izanagatik, “horrek hiriko biztanleen jokabidean eta pertzepzioan eragin positiboa izan baitu”.\nDonostia izan da hirugarren irabazlea, duen “ikuspegi integratzaileagatik, bizikletaren erabileratik garraio publikoraino doana, bidaia pertsonalizatuen planifikazioa barne, erabakiak zerikusia duten 29 talderen ordezkaritza duen batzorde aholkulariaren laguntzaz hartzen baitira”. Epaimahaiak “neurri eztabaidatuak” saltzeko hiriak duen jokabidea nabarmendu du, eta aurrekontu murrizketa handiak gorabehera emaitzak lortu izana. Herritarrei kontzientzia harrarazteko lana eta “hiri mugikortasuneko ekimenak hiriko bizimodua hobetzeko ahaleginaren barruan aurkeztea” goraipatu dute. Irabazlearen lorpenen artean aipatzeko modukoak dira azken hiru urteetan bizikleta erabiltzaileen kopurua urtero % 11 gehitu izana, eta garraio publikoaren erabileran Europako indize handienetako bat izatea.\nBrighton & Hove finalista gertatu da, “jarduera berritzaileen askotarikotasuna” dela eta: ibilgailu elektrikoentzako kargaguneak, autobus geltoki “hiztunak” eta interesdunek horien diseinuan parte hartu izana.


«Lasa eta Zabalaren hilketa»: berrikuspenen arteko aldeak - Wikipedia, entziklopedia askea.\n«Lasa eta Zabalaren hilketa»: berrikuspenen arteko aldeak\nLasa eta Zabalaren hilketa (aldatu)\n11:48, 16 azaroa 2008ko berrikusketa\n271 bytes added , Duela 11 urte\n11:23, 21 urria 2008ko berrikusketa (aldatu)\n11:48, 16 azaroa 2008ko berrikusketa (aldatu) (desegin)\nEuskaltzale bat (eztabaida | ekarpenak)\n[[Irudi:Lasa eta Zabala gogoratuz.jpg|thumb|250px|Lasa eta Zabalaren desagerpenaren 25. urteurrena gogoratzeko kontzentrazioa, [[Tolosa]]n. Manifestariek bi hildakoen erretratuak daramatzate.]]\n'''Lasa eta Zabalaren hilketa''', [[gerra zikina]]ren gertakari entzutetsu eta gogorrenetakoa izan zen. [[PSOE]]ren gobernuak antolatu eta zuzenduriko [[GAL]] erakundearen lehen ekintza honetan, [[Joxean Lasa]] eta [[Joxi Zabala]] gazte tolosarrak[[tolosa]]rrak bahitu, modu bortitz batean torturatu, tiroz hil eta kare bizian lurperatu zituzten.\n== Gertakariak ==\nGorpuak handik urtebetera topatu zituen ingurutik zebilen ehiztari batek. Hala eta guztiz ere, gorpuak ez ziren []. urtera arte identifikatuak izan, hamar urte luze deposituan eman ostean. Identifikazioaren ondotik, estatuak bahitu egin zituen bi gorpuak, familiari berari azken agur bat ematea debekatzeraino. Debekua bete zedin bermatzeko, polizia ezberdinek bortizkeria handiz jokatu zuten; [[Hondarribia]]ko aireportuan lehenik, gorpuei harrera egitera joan ziren herritarren aurka oldartu zirenean, eta [[Tolosa]]ko kanposantuan ondoren, [[Ertzaintza]]ko kideek Lasa eta Zabalaren senitarteko eta lagunak erasotu zituztenean.\n2008ko urriaren 18an, Tolosako herrian ere, istilu larriak errepikatu ziren Madrileko [[Audientzia Nazionala]]ren [[Baltasar Garzon]] epailaren aginduz, [[Ertzaintza]]k Joxean Lasa eta JosiJoxi Zabalaren aldeko omenaldi bat indarrez galerazterakoan.\nZenbait herritar zauritu eta 6 atxilotu suertatu ziren gertakarietan. Gerla zikinaren bi biktimen senideek eta herritarrek gogor salatu zuten omenaldia horrela zapuztea, "Joxi eta Joxeanen hiletako irudiak errepikatu" zirela esanez. Jarraian argi utzi nahi izan zuten "armen, atxiloketen eta jazarpenaren bidez ez dutela lortuko herri honen historia isiltzerik, ez dutela Joxi eta Joxeanen oroimena ezabatzerik lortuko".\n== Epaiketa ==\nLasa eta Zabalarena, espainiar epaitegietara iritsi den gerra zikinarekin loturiko kasu bakarrenetakoa izan zen. Kasu honetan zigortutakoen artean, [[Enrique Rodriguez Galindo]] guardia zibila eta [[Julen Elgorriaga]] orduko [[Gipuzkoa]]ko gobernadore zibila eta [[PSOE]]-ko kidea zeuden. Espetxe zigorakzigorrak gogorrak izan ziren arren (guztira, 365 urte), erantzule guztiak aske daude gaur egun.\n* [http://www.elmundo.es/nacional/lasa-zabala/sentencia/ampliacion5.html Hechos probados del Caso Lasa y Zabala]\n* [http://www.gara.net/paperezkoa/20081015/101396/es/La/cal/viva/no/enterro/la/guerra/sucia/ La cal viva no enterró la guerra sucia]\n* [http://www.gara.net/paperezkoa/20081019/102168/es/La-Ertzaintza-intenta-evitar-otra-vez-recuerdo-Lasa-Zabala 2008ko urriaren 18a. Berriro istilu larriak Ertzantzak Lasa-Zabalaren aldeko omenaldi bat ostopatzerakoanoztopatzerakoan]


Itzultzaileak eta sentimenduak | 31 eskutik\n← Lau irri\nItzultzaile, zuzentzaile eta interprete onaren testa →\n2014/10/16 · 07:00\nItzultzaileak eta sentimenduak\nBizitzaren arlo gehienetan bezala, sentimenduak eta afektibitatea tartean sartzen direnean sutsuak eta mamitsuak izaten dira itzulpengintzan ere eztabaidak eta gogoetak. Itzulpengintzako ikasleei Euskaratik Gaztelaniarako Itzulpen Praktikak ikasgaia ematea egokitu izan zaidanetan, Arantxa Urretabizkaiaren Zergatik panpox nobelako pasarte bat erabili izan dut, joko handia eman izan duena. Hauxe da pasartea:\nAntxon, tira, alperrontzi, ikastolara joateko ordua dela, ez gero zapatilak eta bata jantzi gabe sukaldera etorri, oraindik fresko egiten du goizetan, tira, Antxon, gaur goizago oheratu beharko duzu, ez tele eta ez ezer, bestela, egunero komeri berdina, zure ohea zuk txukundu, lagundu egin beharko diozu amatxori, bestela, ilunabarrean ez dugu jostatzeko denborarik izango.\nArantxa Urretabizkaia, Zergatik panpox, Hordago, 1979\nLehen eztabaida ikastola hitzak piztu ohi du: escuela, ikastola, colegio, cole? Eta hurrengo desadostasun sakonagorako argudioak prestatzen hasteko balio izaten du: zer egin amatxo hitzarekin? Gehienetan, bi iritzi-talde sortu ohi dira: mamá eta mamiren aldekoak, batetik, eta ama eta amatxoren aldekoak, bestetik. Eta urtetik urtera, bi joera nagusi gailentzen direla iruditu izan zait (iruditu diot, ez baitut datu objektiborik jaso nire iritzi subjektibo hau indartzeko): etxe erdaldunetan hazitako ikasleak (eskolan euskaldundutakoak, alegia) ama eta amatxoren aldekoagoak izaten dira; etxe euskaldunetan hazitakoek, aldiz, mamá eta mami hobetsi ohi dituzte.\nIkasleen arrazoiak entzunda, honela esplika liteke hautua. Jatorri erdalduneko ikasleak ohituta daude beren etxeko eguneroko gaztelerazko jardunean ama erabiltzen. Hau da, haien mundu afektiboan horixe da konbinazio normala: gaztelerazko diskurtsoan txertatuta, ama. Eta gogorskoa egiten zaie euskal herritarrak (ziur aski donostiarrak) irudikatzen dituzten nobelako ama-semeek mamáka jardutea. Etxe euskaldunetako ikasleei ere arrotza zaie amari mamá esatea, baina amari gazteleraz egitea arrotza zaien hein bertsuan. Eta, beraz, ikasle horiek beren mundu afektibotik urrun sentitzen dituztenez gazteleraz mintzo diren pertsonaiok, errazago irensten dituzte haien mamá eta mami guztiak. Inplikazio afektiborik gabe, errazagoa zaie diskurtsoaren barruko koherentzia hori onartzea.\nBeste faktore eta argudio interesgarri asko ere aletu ohi dituzte ikasleek eztabaida horietan. Literatur obrari, argumentuari eta egilearen asmoei lotuak, batzuk; adibidez, zenbateraino den garrantzitsua nobelan pertsonaiak euskaldunak izatea, eta beraz zenbateraino den beharrezkoa bereizgarri hori itzulpenean ere islatzea (funtsezkoa ote da emakume protagonista euskalduna izatea edo besterik gabe XX. mendearen bigarren erdiko mendebaldar ama langile baten erretratua egin nahi izan du egileak?). Hartzaileei eta merkaturatzeari lotuak, beste batzuk: berdin jokatu beharko luke itzultzaileak Euskal Herriko erdaldunak helburu dituen itzulpen bat egin beharko balu eta mundu zabaleko gazteleradun ororentzat itzuli beharko balu? Hau da, erabaki berberak hartuko lituzke, demagun, Euskal Herriko gaztelerazko egunkari batek bere irakurleen artean euskarazko literatura ezagutzera emateko sortutako bilduma batean argitaratzekoa balitz itzulpena eta Hego Amerikako argitaletxe batean kaleratzekoa balitz?\nEta, hala ere, gogoeta horien guztien artean, ikasleak mamá eta amaren artean hautua egitera bultzatzen dituen arrazoi nagusia inplikazio afektiboa dela esango nuke. Haien esperientzia emozionala. Haien historia sentimentala. Itzultzailearen ideologiak itzulpenean eragin handia izaten duela esan ohi da. Bada, zenbaitetan itzultzailearen ondare emozionala ere oso garrantzitsua delakoan nago.\nHori esanda, uste dut argi geratu dela itzulpen ideal bakar bat ez dagoela pentsatzen dutenetakoa naizela. Ezin konta ahala faktorek bultzatzen gaituzte itzultzaile guztiok itzulpen lan bakoitzean erabaki hau edo bestea hartzera. Irizpide objektiboek zein subjektiboek mendean hartuta egiten ditugu hautuak. Eta hautuak zinez delikatuak izaten dira batzuetan.\nEskoletako saio horietan, behin eztabaida baretu denean eta denok besteen jarrera ustez ulertzera iritsi garenean, kasu nire ustez korapilatsuago bat landu dugu inoiz: Mikel Antzaren Atzerri nobelako pasarte bat. Ikasleak dokumentatu egiten dira, egileaz dakitena azaltzen diote elkarri, Interneten informazioa bilatzen dute, liburuaren kritikak irakurtzen dituzte Armiarma webgunean… Alegia, kokatu egiten dute liburua. Atzerrin, protagonistak, Mikel Antzaren alter egoak, erabaki garrantzitsu bat hartu behar du: Mexikora alde egin, paper faltsuekin bizimodu gutxi gorabehera lasaia egitera, ala Parisen geratu, ETAko kide gisa militantzia betean. Eta kinka horretan, pena du gurasoekin ezin hitz egitea:\nHain erraza litzateke orain telefonoa hartu eta gurasoenera deitzea: «Ama. Ni naiz. Ez naute atxilotu A.n. Larunbatean Prefekturan aurkezteko deialdia nuen arren Kortaturen kontzerturako gelditzea erabaki nuen, itxaron zezatela Prefekturakoek astelehenera arte. Eta gero, Iparraldeko atxiloketen berri izatean neure burua gordetzea erabaki nuen. Parisen nago babes-etxe batean. Bakarrik. Ez dakit noiz ikusiko dugun elkar berriro. Batek esan dit Mexikora joatea dudala hoberena. Zuei zer iruditzen zaizue? Hor al dago aita?».\nMikel Antza, Atzerri, Susa, 2012\n“Mamá. Soy yo. No me han detenido en A. (…) ¿A vosotros qué os parece? ¿Está papá?”.\nOne response to “Itzultzaileak eta sentimenduak”\nBenetan artikulu adierazgarria bezain interesgarria. Mila esker!


Jende ugari Elosuko 32. ganadu ferian - Bergara - Goiena.eus\nJende ugari Elosuko 32. ganadu ferian\nGoiena 2010-10-12 17:31\nPilarika eguna egun berezia izaten da Elosuan: ganadu feriaren eguna, hain zuzen ere. Aurten ere ez du huts egin dagoeneko 32. edizioa duen feriak, eta eguraldiak hasieran gehiegi lagundu ez arren, hurbildu da jendea bai Bergaratik, eta baita inguruko herrietatik ere.\nEguna lainotsu esnatu den arren, hori ez da oztopo izan urtero legez ehunka pertsona hurbildu dira Elosuko mendiko ganadu feriara. Bergaratik, Azkoititik, Urretxu zein zumarragatik.... jende asko baserritarrek eroandako zaldi, idi, behi, ardi eta gainerakoei begira. Aurten gainera, abereak zelai eta zuhaitz artean egon dira, artisau eta janari postuak aldiz, plazan.\nErakusketa; ez tratuak egiteko\nDena den, ez zeuden denak hain gustura: zenbaiten batzuen ustez, urtetik urtera, feria erakusketa bihurtu da gehiago tratuak egiteko leku baino. Baina ganaduaz gain, egon da gaur Elosuan zer entzun eta zer ikusi: frontoian trikitixa egon da goiz guztian zehar, baita goiz parteko hotzari aurre egiteko mokadutxoa egin eta sagardo tragoxka hartzeko aukera ere. eta esan bezala, plaza euskal produktuz bete da: pastelak, gozokiak, txorizoak, eztia.... saltzaileak gustura.\nEta erosleak ere animatu dira poltsikoa astintzera. Eguraldi hobe edo txarragoarekin, abelburu gehiagorekin edo gutxiagorekin, baina zalantza gabe, galdu ezinezko hitzordua izaten jarraitzen du askorentzat Elosuko mendiko ganadu feriak.


Euskal idazlea euskaraz idazten duen idazlea da. Horrenbestez, Euskal Herrikoa den baina erdaraz idazten duen egilerik ezin da euskal idazletzat hartu. Honela idatzi zuen izan dugun euskalari gorenak:\n5 Nafarroa Behereko idazleak\n6 Nafarroa Garaiko idazleak\nSakontzeko, irakurri: «Zerrenda:Arabako idazleak»\nHistoriaren ikuspegitik, eta gaztelaniazko idazleak alde batera utzita, Joan Perez de Lazarraga (1548?-1605) dugu arabar idazlerik garrantzitsuena, harena baita Hego Euskal Herriko literatur testurik zaharrena.\nGaur egungo idazleen artean, aipatzekoak dira Fito Rodriguez (1955-) (2006-2010 artean Euskal Idazleen Elkarteko presidentea), Xabier Montoia (1955-) emankorra, Josemari Velez de Mendizabal (1949-) eta, belaunaldi berriagoetan, Edu Zelaieta (1973-) eta Katixa Agirre (1981-).\nSakontzeko, irakurri: «Zerrenda:Bizkaiko idazleak»\nBilboko idazleen artean (Bilbo Handikoak ere barne), Gabriel Aresti (1933-1975), Andolin Eguzkitza (1953-2004), Laura Mintegi (1955-), Lutxo Egia (1969-), Asel Luzarraga (1971-), Unai Elorriaga (1973-), Julen Gabiria (1973-) eta Urtzi Urrutikoetxea (1977-).\nSakontzeko, irakurri: «Zerrenda:Gipuzkoako idazleak»\nEgile garaikiderik ezagunena, aldiz, Bernardo Atxaga (1951-) da (Obabakoak), eta beste garrantzitsu batzuk Joxe Azurmendi (1941-), Ramon Saizarbitoria (1944-), Arantxa Urretabizkaia (1947-), Anjel Lertxundi (1948-), Mariasun Landa (1949-), Koldo Izagirre (1953-) , Harkaitz Cano (1975-) eta Eider Rodriguez (1977-).\nSakontzeko, irakurri: «Zerrenda:Lapurdiko idazleak»\nLapurdiko idazle klasikoen artean, Joanes Leizarraga (1506-?), Axular bera (1556-1644) eta Joan Piarres Duvoisin (1810-1891) ditugu.\nNafarroa Behereko idazleakAldatu\nSakontzeko, irakurri: «Zerrenda:Nafarroa Behereko idazleak»\nNafarroa Behereko idazle garaikideak dira, besteak beste, Xalbador (1920-1976), Xipri Arbelbide (1934-), Itxaro Borda (1959-) eta Antton Luku (1959-).\nNafarroa Garaiko idazleakAldatu\nSakontzeko, irakurri: «Zerrenda:Nafarroa Garaiko idazleak»\nNafarroa Garaiko egile klasikoen artean ditugu Axular (1556-1644), Arturo Kanpion (1854-1937) eta "Larreko" (1869-1949).\nSakontzeko, irakurri: «Zerrenda:Zuberoako idazleak»\nZuberotar idazle klasikoen artean dira Arnaud Oihenart (1592-1667), Pierre Topet "Etxahun" (1786-1862), Agosti Xaho (1811-1858) eta Jon Mirande (1925-1972).\nWikimedia Commonsen badira fitxategi gehiago, gai hau dutenak: Euskal idazleak\nAzken aldaketa 27 iraila 2021(e)an, 19:34(e)tan\nOrriaren azken aldaketa: 27 iraila 2021, 19:34.


Aupa Fran, - Arbizu - Guaixe.eus\nJexux Razkin Mendinueta 2021-03-29 11:15\nAste bat pasa duk, 12, 13, 14, 15 egunak. Denetarik izan genian. Ostiralean kontzentrazioa, larunbatean Etxarrin, Pirritx eta Porrotx denontzat. Oihan ia 14 urte pasa eta gero aske gelditu zuan, egun zoragarria familia eta bera zoriontzeko eta besarkatzeko. Gu biok ere trago batzuk hartzen egon gintuan, Arbizuko guraso eta haurrekin gozatzen. Eta ondoren bazkaltzera etorri gintuan.\nLarunbatean, manifa ondoren, ezbeharraz jabetu gintuan; latza, gogorra izan huen, ezin sinistu, egunak tristuraz pasa ditugu. Hi gogoratu aldiro begiak malkoak dariola.\nAstelehenean batzarra egon huan plazan. Herri osoa etorri huan eta momentu gogorra izan huan, parte hartzen zuenak ezin bukatu hire istorioak, malkoak eta negarra. Bi trikitilarik eta abeslariek ere parte hartu ziaten agurrean.\nJende askok hartu zian parte, nik ez nian indarrik ateratzeko eta horregatik idazten diat idazki hau hiretzat eta hire familiarentzat. Maite zaituztegu.\nHik egindako lanari ekingo zioagu. Nik ere bazazkat hire gogorapenak. Bat esango diat, bizikletatik erori eta Sandindeitik odola dariola etorri ninduan eguna. Betaurrekoak galdu, eta jaso nian laguntzari esker Etxarrin zauriak garbitu eta Iruñeara anbulantzian. Nere arreba eta hi agertu zineten hospitalean, ni kamilan etzanda nengoenean. Hurrengo egunean ere agertu hintzen eta eguerdian etorri ginuzkian.\nHirekin zorretan gaudek.


Madrilek oraindik frankistak babesten dituela salatu du Ainhoa Etxaidek | LAB SINDIKATUA\nEkintza Politikoa Madrilek oraindik frankistak babesten dituela salatu du Ainhoa Etxaidek\nMadrilek oraindik frankistak babesten dituela salatu du Ainhoa Etxaidek\nGasteizen poliziak hildako 5 langileen 41. urteurrena beteko da bihar. Gertaera lazgarri hori gogoratzeko ekitaldien bezperan, berrehun bat lagunek elkarretaratzea egin dute gaur Gasteizko Justizia Jauregiaren aurrean, gertaeraren egileen aurka aurkeztutako kereiletako bat artxibatu berri dutela salatzeko. LABeko idazkari nagusi Ainhoa Etxaide egon da protestan, eta Eusko Jaurlaritzari eskatu dio ez dezala utzi Espainiako Gobernuaren esku biktimen erreparazioa eta justizia. Izan ere, esan du Madrilek frankistak babesten dituela oraindik, Estatuaren beraren inpunitatea mantentzeko.\nBiharko aurreikusitako ekitaldiei dagokienez, LABek delegatuen asanblada egingo du Gasteizen, eta, ondoren, giza kate bat egingo du Martxoaren 3ko plazaraino, “Bere burua saltzen duen sindikalismoaren aurrean, antolakuntza eta borroka” leloarekin. Omenaldia egingo dugu 12:00etan, plazan bertan.\nArratsaldean, bat egingo dugu ELA, ESK eta STEILASekin batera antolatutako omenaldiarekin. Martxoaren 3ko plazan izango da, 18:30ean. Manifestazioa egingo dugu ondoren, 19:00etan, “Justizia eta elkartasuna” leloarekin.


2018/12/15 :: 15:26\nUrtebete beranduago esan behar dugu zuzen ginela. Akordio Interprofesionalak, egitura akordio moduan baliozko tresna izan arren, lehenik ete behin, ez du balio izan negoziazio kolektiboa desblokeatzeko, eta bigarrenik, eta desblokeo ezaren ondorioz, ez du balio izan EAEko negoziazio kolektiboa estatuko patronalaren eskutik datorren estatu markotik jasaten dituen erasoetatik blindatzeko ere.\nAkordio Interprofesionala tresna eraginkorra izateko beharrezkoa izango zen EAEko hitzarmen kolektibo sektorialen negoziazioa desblokeatzea. Nagusiki Confebask patronalak eta ADEGI, CEBEK eta SEA bere bazkideek eragindakoa da hau eta lan-baldintzen prekarizazio prosesu orokortuarekin jarraitu nahi du, lan- erreformak ezarriz eta soldatei eraso eginez.\nOrdua da patronala jarreraz aldatu arazi dezagun, negoziazio kolektiboaren blokeoa altxatzera behartu eta Herri honetako langileek bizi duten egoerari benetan aurre egingo dieten hitzarmen kolektiboak lortzeko, nahikoak izango diren soldata igoerekin, prekarietate eta diskriminazio oro erauziz eta lan-erreformaren inposiziorik gabe.\nHauxe da bide bakarra Akordio Interprofesionala estatuko negoziazio esparrutik datozen erasoetatik (debekuak eta berton negoziatzeko mugapenak) benetan babestuko gaituen tresna izateko, bestela, baliozkoa izango da baina benetako aplikazio barik.\nEuskal Herriko langile-klasea kokoteraino dago bere lan eta bizi-baldintzak okertzeaz. LABen, ez dugunez uste patronalak bere borondatez jarrera aldatuko duenik, borrokaren aldeko apostua egiten dugu aldaketa hori behartzeko bide bakar bezala, gatazkak biderkatuz eta langileak aktibatuz, botere ekonomiko zein politikoek kondenatu nahi gaituzten prekarietate eta pobrezia gainditzeko.


Iratxe Kanpina - Campings Navarra\nTelefono: +34 948 555 555\nHelbidea: Avenida Prado de Irache 14 (Ayegui)\nNafarroako Turismo Erregistroaren zenbakia: uct00025\nNafarroako Iratxe Kanpinean 26 logela ditugu: bi logela, komuna, komuna, dutxa eta komuna, hozkailua, egongela-jangela, sofarako ohe eta telebista. Bungalow bakoitzak aparkaleku bat du.\n2 eta 4 lagunentzako 32 logela anitz ditugu. Bi ohe edo ohe literario daude, bi ohe bakoitzarekin eta logela bana. eta hondoratu. Dutxak geletatik gertu dagoen eraikin komunean daude.\nKarabanetarako, autokarabanetarako, karpaetarako, furgonetetarako … kanpin gunea dugu, urarekin, elektrizitatearekin eta telebistarekin.\nTierra Estella – Lizarraldea BTT eremuaren BTT harrera zentroa gara, eta txirrindulariei gure harrera zentroa jartzen diegu erakusleekin, bizikletak garbitzeko gure lekua, gure kafetegia, gure ostatuak eta inguruko ibilbide guztiak. gozamen btteteros.\nAyegui-n (Nafarroa) Lizarra-Lizarratik 3 km-ra kokatuta, Iruñea eta Logroño (hiriburu bakoitzetik 25 minutura) daude, A12 autobidetik 300 metrora (44. irteera) .\nNaturaz inguratuta gaude (Montejurra, Monjardín eta Sierras de Urbasa, Andia eta Lokitz dira gure erreferentziak). Nacedero del Urederra Camping Iratxetik 15 minututara dago eta Nafarroako Abiadura Zirkuituatik (Los Arcos) 10 minutura baino ez gaude.\nTierra Estella mende guztietako monumentu eta obra adierazgarriez josita dago. Lizarra-Lizarra gure lurraldeko leku aipagarriena da.\nGozatu Nafarroako baratzako produktuez gure lurreko ardo onenekin batera.\nDonejakue Bidea gure atea aurrean dago, beraz atsedena ziurtatu diezu Iratxen.\nNafarroako Iratxe Kanpinean lo egin, jan, bisitatzeko, ondo pasatzeko …; Azken batean, Nafarroako Iratxe Kanpinak Nafarroako turismo guztiaz gozatzeko aukera eskaintzen dizu.\nBillarra eta bolatokia\nKable eta satelite kanalak\nElkarreraginei edo alergiei buruzko menuak\nAutomatizatzeko makina (pintxoak)\nAutomatizatzeko makina (edariak)\nKanpoko igerilekua (sasoikoa)\nEskuoihalak eta xaflak (osagarriarekin)


Kepa Lizarraga: <i>'kirolarien mugea euren buruetan dago'</i> - bizkaie.biz\nKepa Lizarraga, medikua, kirol-medikuntzan aditua\nGoi mailako kirolarien artean oso garrantzitsua izan da beti medikuaren kontrola, baina urte batzuetatik hona, medikuaren lana nahitaezkoa bilakatu da, dirua tarteko, emoitzak, tituluak, lehiaketak ia-ia derrigor irabazi behar dituen kirolarien artean. Presinoa sekulakoa da, eta jakina, psikologoaren beharra be ez da ahaztu behar. Kepa Lizarraga medikuak ondokoak kontau deuskuz.\n1. Medikuntzan espezialidade asko dagoz, baina zuk zeuk kirol-medikuntzearena aukeratu zenduan. Zergaitik?\nNi neu medikua baino lehenago kirolaria izan nintzan. Espezialidade askotan ibilitakoa naz, ia danetan erdipurdi eta kilin-kolan, baina goitibera jaitsieretan destakau neban, eta holan, ba, derrigorra zan kirol-medikuntzea aukeratzea; ganera, Ganguren Mendi Taldean botikinaren ardurea neurea zan eta, dinotsudan legez, kirol-medikua izateko erabagia ia-ia berez etorri jatan.\n2. Kirol medikuntzearen arloan, zelako aldaketak ikusi dozuz azkeneko urteotan, teknika, baliabide eta prestigioari jagokenez?\nAldaketa piloa eta handiak izan dira. Nire eskarmentuari jagokonez, 1983tik hona, pentsaizu aldaketak zelakoak izan diran; berbarako, sasoi horretan, medikuntza tradizionalean erabilten ziran tresna eta tramankuluak baino ez geunkazan eskura, eta gaur egun, ostera, kirol-medikuntzarako berenberegi asmautako materiala dago: gu hasi ginanean, pulsometroak laborategietan baino ez ziran erabilten eta gaur, barriz, edozeinek dauka berea; horrezaz ganera, orain urte batzuk pentsauezinak baziran be, gaur bideo grabazino digitalak egiteko modua dogu, keinu baten abiadurea neurtzeko ultrasoinuetako pistolak...; prestigioaren arloan, gorabehera handiak izan dira: 80. hamarkadearen hasikeran indarra hartzen joan zan, batez be, Bartzelonako Joko Olinpikoetara arte, eta ganera, enplegu asko sortuko zirala be pentsau zan sasoi haretan; horrenbesterako ez zan izan eta, esandako moduan, 92tik aurrera giroa asko baretu zan, eta orain urte batzuk kirol-medikuntzeak bere momenturik txarrenak bizi izan ditu: eskandaluak, doping kontrolak, iruzurrak...\n3. Azaldu eiguzu kirol-mediku baten lana zelakoa dan\nEgitekoak asko dira. Kirol-medikuntzearen barruan medikuntza tradizionalean beste espezialidade dagoz; kirol-medikuak sarritan etxeko medikuaren beharra egiten dau, eta askotan espezialisten eretxia jaso behar izaten dau; kirol-medikuok kirolaren kontzeptu orokorra darabilgu, eta maila apalean alde psikologikoa be landu geinke, traumatologiagaz edo biomekanikeagaz batera. Gero, jakina, kirol-medikuen artean, goi errendimentuan zein oinarriko kirolaren mailan behar egiten daben medikuak dagoz, eta laborategian zein kanpoan behar egiten dabenak; ni neu garagarrilean zehar Pirineoetako zeharkaldia egingo daben mendizaleen mediku lanetan ibiliko naz.\n4. Kasu batzuetan urtero pare bat errebisino edo araketa egitea nahikoa izan daiteke, baina elite mailako kirolarien artean, sarri-sarri egingo dabez bisitak medikura...\nHolan da. Elite mailako kirolariei araketa sakonak egiten deutseguz, eta denporaldian zehar, kasu batzuetan, hilero birritan; kirolaria bere mugatik gertu dagoanean, marka personaletan segundoak, zentimetroak edo metroak jatea ez da gauza erraza izaten eta araketak nahitaezkoak izaten dira; dana dala, kirol jarduereari barik, personeari egiten deutsagu jaramon gehiago: alkarregaz entrenau arren, bakotxak bere ezaugarriak eta gaitasuna izango ditualako. Lehiaketa jarduera apaleko lagunen kasuan, nahikoa izan daiteke araketa bakarra urtean, eta kasu horreetan osasuna izango da garrantzitsuena.\n5. Arraunlariak, korrikalariak, txirrindulariak, mendizaleak...kirol espezialidade guztietako lagunak aztertu dozuz. Zeintzuk izaten dira medikuagana bisita gehien egiten dabenak?\nMedikuagana bisita gehien egiten dabenak zeintzuk diran esatea ez da hain erraza, baina gitxien egiten dabenak, duda barik, mendizaleak dira, alde batetik, normalean norgehiagokarik ez dabelako izaten eta, bestetik, mendizaleen jarduera fisikoa ez dalako hain gogorra izaten. Zorionez, mendizaleak mundu anarkoagoan bizi dira eta askatasun handiagoagaz jokatzen dabe, publizidadea eta helburu zehatzak tartean ez dagozanean behintzat. Arraunlarien, korrikalarien eta txirrindularien kasuan, denporaldian zehar lehiaketa ugari izaten dabez, eta normala dan legez, bisita gehiago egiten dabe.\n6. Medikuaren lanak, portzentaje edo ehunekotan, zelako eragina izan leikie kirolariaren jardueran?\nItaun gatxa benetan. Gitxi gorabehera zeozer esatea be oso arriskutsua da. Lehen be esan dot kirol-medikuok personea hartzen dogula kontuan; arrazoi jakinik barik, kirolari batzuek ezelako laguntzino barik sekulako emoitzak lortu dabez eta, batzuetan, teorian behintzat, okerreko gauzak eginez ganera; beste kirolari batzuek, ostera, eten bako aholku edo laguntzinoak behar izaten dabez aurrera egiteko; gogoan daukat kasu bat: txirrindularitzan eta ezinduen mailan, kirolari bat sarritan jausten zan triziklotik eta laborategian ez genduan horretarako arrazoirik ikusten; kontua da ze entrenamentu saio batera beragaz joatea erabagi genduala, eta atoan konturatu ginan, koordinazino arazoak izanda, zentzunezkoena kanbioak ohiko lekuan barik eskuak eroiazan lekuan behar zituala; izan be, pinoia aldatzeko eskua eskulekutik kentzen ebanean jausten zan gehienetan. Tontakeria emoten dau, baina hortik aurrera askozaz erosoago ibili zan kirolaria, eta jakina, ez zan lehengo moduan hain sarri jausten; kasu horretan, ba, kirol-medikuaren lanak ehunekotan berba eginda, eragin handia izan eban kirolariaren jardueran.\n7. Kiroletan errekor barriak sarri ezartzen dira eta gaur egun antxina pentsauezinak ziran markak doguz indarrean. Non dago kirolarien mugea?\nBeti esaten da mugatik oso gertu gagozala, baina benetako mugea kasuan kasuko ezagutzek dakarre, mugea geure buruetan dago-eta; atletismoan, abiaduran esaterako, gaur egungo markak ezinezkoak ziran orain urte batzuk, eta laster 100 metro egiteko 9 segundu baino gehiago behar dituan kirolaria txarra izan daiteke. Zergaitik? Personearen prestazinoetan, entrenetako moduetan, aldaketak izan diralako, koordinazinoan eta keinuaren analisian azterketak egin diralako eta materialean be gauzak asko hobetu diralako: pisua, aerodinamikea, zapatilak...; halan da be, urte batzuk barru beharbada barre egingo dogu gaurko materialak ikusita; bestalde, ez dogu genetikearen gaia aitatu, baina gaur egungo klonazinoak eta esperimentuak ikusita bildurra be sentiduten dogu.\n8. Kirolariak eurak nahikoa metodikoak, arraroak eta askotan superstiziosoak izaten dira eta bakotxak bere trukoak edo ohiturak eukiten dabez, baina seguruenik alde fisikorako baino gehiago alde psikologikorako balioko dabe horreek. Zuzen gabilz?\nBai horixe. Ez dot ezagutzen kirolaririk amuleto, kutunik edo ohitura berezirik ez daukanik, eta gauza bera elite mailako kirolarien artean be. Pelotari batzuek sakea egin aurretik pausu bi egiten dabez, beste batzuk, ostera, eskua gorputzeko leku jakin batera eroaten dabe sakea egin baino lehenago, eta arnasa sakon hartzen daben pelotariak be badagoz; txirrindularien kasuan, bizikletearen koadroan medaila bat daroan bat be ezagutzen dot, eta horretarako ez dago arrazoi berezirik. Nik uste dot danok erabilten doguzala era horretako kontuak, batez be mugatik gertu gagozanean eta indar barik geratzen garanean, kanpoko laguntzinoa behar izaten dogulako.\n9. Alde fisikoa lantzeko ariketa egitea derrigorra da, baina edozer jatea be ez da gomendagarria izango, ezta?\nJatekoak berebiziko garrantzia dauka; pentsaizu makinen kasuan legez, errendimentuaren gaiari jagokonez, erregaia edo jatekoa hil ala bizikoak dirala. Elikadura arloan egiten doguzan hutsak lehiaketetan igarten dira gero, ezelako zalantza barik. Askotan, kirolariei jatekoaren ganeko galderak egiten deutseguzanean, elikagai garbiak jaten dituela erantzuten deuskue, baina, jakina, zehatz aztertu behar izaten da elikadurearen gaia, kirolari bakotxak garbi jatearen kontzeptu desbardina dauka-eta. Herri kirolari batek, test gisako galdeketan, alkoholdun edaririk ez ebala edaten esan euskun, baina halako batean harrapau genduan tabernan txikiteoan, eta orduan onartu euskun, ba, tira, apurren bat edaten ebala, eta errepaso zehatza egiten hasi ginanean, larregi edaten ebala ikusi genduan.\n10. Kirolari prototipo edo eredutzat hartzen dogu persona argala, altua eta gihartsua, baina kilo gehiegigaz be ikusten doguz futbol jokalari eta txirrindulari profesional batzuk. Kontrola eta entrenamentuak ez dira bardinak guztientzat?\nKirolaren estereotipoagaz jokatzea ez da zuzena. Iraupeneko kirolak eta burrukalariak ezin doguz maila berean jarri; ganera, kirol espezialidade baten barruan be, berbarako saskibaloian, pibotak alboko jokalariak baino pisu gehiagokoak izaten dira: pibotak bere posizinoa jagon behar dau eta arerioen aldetik jasoko dituan bultzakadak hobeto hartuko ditu gizentxuago egonda; albotik jokatzen dauenak, ostera, pisu gitxiago beharko dau korrikan errazago egiteko; ba, txirrindularitzan be bardin: eskalatzaileak eta esprinterrak gorpuzkera desbardinekoak dira.\n11. Ezelako araketarik egin barik, morroi bat aurrez aurre ikusita, badago jakiterik kirolaria dan ala ez? Genetikeak badauka eraginik kirolean?\nMorroi baten alde morfologikoa ikustea erraza da eta kirol espezialidade zehatz baterako balio leikela eta beste batzuetarako ez dauela balioko esan geinke, baina, lehenengo begirada horretan bakarrik oinarrituz, huts egiteko aukerak be asko izango dira; izan be, alde psikologikoa, erresistentzia, elastikotasuna eta beste ezaugarri batzuen ganean ez dogu informazinorik izango. Bestalde, genetikearena be aitatu dozu eta argi dago genetikeak eragin nabarmena daukana. Herrietan izaten dira holako kasu batzuk, berbarako, inoiz kirolaria izan ez dan personea, baina postura bat tartean dagoanean, sekulako trebezia edo indar erakustaldia egiten dauena; ba hori genetika kontua baino ez da.\n12. Minutuko 40 taupada baino gitxiago izaten dabez goi mailako kirolariek. Geldialdian 60-70 taupada edo pulsazino dabezan lagunek arduratzeko arrazoiak izan leikiez?\nEz, argi eta garbi. Geldialdian 60-70 taupada normaltzat joten dogu kirolariak ez diranen artean, baina baita iraupenekoak ez diran kirolarien artean be; dana dala, hoba 60 taupaden inguruan ibiltea. Urteetan kirola egin dabenek eta oinarri genetiko ona dabenek 40 eta 30 taupada izatea be ez da arraroa, baina bai harrigarria; persona batzuen bihotzean taupada bat entzun eta bigarrena entzuteko segundo bi be pasetan dira, ia-ia kafea hartzen joateko astia dogu taupaden artean eta!. Edozelan be, muturrak ez dira inoiz onak izaten, eta osasuntsua eta arriskutsua dan mailearen artean ibiliko ginateke.\n13. Kirol-medikua eta guk dakigula, kirolaria, txirrindularia eta mendizalea be bazara. Zeure burua ondo baino hobeto jagongo dozu zuk, jakina\n'Esaten dabena egin eta ez, ostera, egiten dabena' dino esaera batek. Ni neu kirolari ohia naz, kirolari izandakoen taldekoa, eta lizentzia batzuk be hartzen dodaz lantzean behin, baina egia da osasunerako kaltegarriak diran gauzak eta jarrerak ondo ezagutzen dodazala, eta behar danean mugak ipinten dodazala; baina ardao ona aurrean jarri ezkero ezin uko egin edateari, basokadatxu bat baino ez bada be.\n14. Persona sanoa izateko derrigor egin behar da kirola?\nNik baietz esango neuke. Dana dala, 'kirol' berbearen kontzeptua zabal erabiliko dogu; kirola barik ariketa fisikoa egitea da nire gomendioa. Guri hobeto jatorkun kirola edo ariketa mueta egokia topetea da kontua. Ez dogu ahaztu behar gizakiak mobimentua behar dauela, gizakia mobiduteko pentsauta dagoala, eta, bitxia bada be, teknologia barriek mobimentua galarazoten deuskue: edonora joateko kotxea, pisuak igoteko igogailua, bedarra ebagiteko makinea, motozerrea...; horreekaz guztiakaz, gorputza atrofietan goaz geldiro-geldiro, baina kontraesana be badago, ze zenbat eta ariketa gitxiago egin, orduan eta zaharrago hilten gara. Nire ustez, norberaren buruagaz ondo egoteko gorputza eta burua jagon behar dira, eta burua jagotea be oso garrantzitsua da, ze azken urteotan bakotxa bere munduan sartzen da, eta gurata edo gura barik, baztertuta bizi dan gero eta jente gehiago dago; ariketa fisikoa kanpoan egin ezkero, beste lagun batzuekaz kontaktuan egongo gara, eta alde horretatik be, positiboa izango litzateke.\n15. Formula magikorik ez dago, baina sano edo osasuntsu biziteko hiru aholku emon beharko bazeunkez, zeintzuk izango litzatekez?\nAlde batetik, norberak berari hobeto jatorkon kirola edo ariketea aukeratzea; bestetik, kirola presino barik egitea eta, ahal dala, lortu ezinezko helburuak baztertzea; azken buruan, kirol-medikua nazanez, dudak sortzen diranean teknikoei laguntzinoa eskatzea, arriskuak hartu barik.\nKepa Lizarraga gaixo bategaz\nEverest 97 - Bizkaia Medioambiente Espedizinoa\nKepa Lizarraga bere bulegoan


Gure ikastetxea - Arangoya Centro Educativo\nEusko Jaurlaritzak Homologatutako eta Itundutako Ikastetxea gara. Batxilergoa eta Lanbide Heziketa Haur Hezkuntzan eta Anatomia Patologikoan eta Zitodiagnostikoan irakasten ditugu. Hori dio teoriak behintzat.\nPraktikan ordea, askoz gehiago gara. Arangoya bere ikasle guztietaz arduratzen den ikastetxea da. Talde txikietan jarduten dugu, gertuko arreta pertsonalizatuaren bidez ikasleen errendimendu akademiko ezin hobea lortzeko helburuarekin. Bikaintasunerako bidean, 2001ean EFQM kudeaketa-eredua ezartzea erabaki genuen eta hobetzeko etengabeko gure lanari esker, Eusko Jaurlaritzak zilarrezko Q-a eman zigun.\nIkaslea da gure hezkuntza-programa osoaren ardatza. 40 urte baino gehiagoko irakaskuntza-esperientziari esker, gure ikasleen heziketan onuragarria den proiektu berritzailea sortu dugu. Hori dena Bilboko erdigunean, garraiobide publiko nagusietarako sarbide ezin hobearekin.\nHurbil zaitez eta ezagutu gaitzatzu!\nGure instalazioak Arangoyan eskaintzen dugun kalitatezko hezkuntzarekin bat datoz. Gure ikastetxearengan konfiantza izatea erabakitzen duen ikasleak hezkuntzara bideratuta dauden 1.300 m2 erabili ahalko ditu, Bilbo erdiguneko eraikinik adierazgarrienetako batean.\nGure ikasleek ikasteko erabiliko dituzten gelak balioaniztunak eta funtzio anitzekoak dira, eta irakaskuntza modernoa aurrera eramateko beharrezkoak diren ikus-entzunezko baliabideekin hornituta daude. Gainera, ikastetxeak Biologia eta Kimikako Laborategia, Informatika gela, liburutegia, gimnasioa eta klaseen artean ikasleak erlaxatzea ahalbidetzen duen atsedengunea du.\nHezkuntza-munduan dugun 40 urte baino gehiagoko esperientziari esker, gizarteko esparru guztietan ospe handia duten erakundeekin aliantzak izatea lortu dugu:\nHas zaitez zure etorkizuna eraikitzen\nInstalazio modernoak eta abangoardiako irakaskuntza-tresna eta metodologiak, gure ikasleen enplegagarritasuna bermatzeko. Irakaskuntza ikastetxe eta enpresetan txandakatzen dugu, hobeto ikasteko helburuarekin.


GARAGARDO FESTA: BEASAIN 2011 | Garagardo ahotsa\nGARAGARDO FESTA: BEASAIN 2011\n2011(e)ko maiatzak 26 -n igor-kargitaratuta\nGaurkoan garagardo festa baten berri eman nahi dut. Beasainen, garagardo festa bat antolatzen du ia urtero BKL-k, eta nahiz eta iaz halakorik ez antolatu, aurten ere animatu egin dira eta gaurtik iganderarte garagardo desberdin ugari probatzeko aukera izango da.\nAurten gainera, Nazioen Mundua ekimeneko partaideekin batera antolatuko du BKL-k festa hau.\nBeste edizio bateko beasaingo “Garagardo Festa”-ko une bat.\nGuztira 30 garagardo desberdin eskeiniko dira.Erresuma Batua, Alemania, Belgika, Herbehereak eta Txekiako garagardoa ekarriko dute festara. Alkoholik gabeko garagardoa eta alkohol tasa baxukoa ere egongo dira.\nJateko aukera ere izango da.\nTokia: Beasaingo plaza azpian\nOrdutegia: 18:00 – 00:00 (Osteguna eta Igandean)\n18:00 – 01:00 (Ostirala eta larunbatean)\nEa gerturatzeko aukerarik duzuen!\nKategoria beasain, bkl, garagardo festa, egilea igor. Gorde lotura.


Grupo Coeducación ZUBIAK ERAIKITZEN Hezkidetza taldea: Osasuntsu, dantzatuz\nITURRIA: BERRIA-Maite Asensio Lozano\nGorputzari entzutea, ondo elikatzea, ariketa fisikoa egitea eta beste aholku batzuk dituzte adituek osasuna hobetzeko, baina zoriona daukate ezinbestekotzat: norbere bizitzaren jabe bihurtzea.\nOsasunaz hitz egiten hasi, eta zorionaz mintzatzen amaitu. Ez baitaude elkarrengandik hain urrun. Osasunaren arloan jabekuntza nola susta daitekeen galdetuta, aditu gehienak bat datoz: ardura nork bere gain hartu, gorputzari entzun, ondo elikatu... eta dantzatu. Emma Goldman anarkista eta feministaren esaldi ospetsua baliatu du Carme Valls-Llobet Kataluniako CAPS osasuna ikertzeko taldeko medikuak: «Iraultza egiteak ez du zentzurik, dantza ezin badugu egin. Bada, gorputza zaindu egin behar dugu, baina ondo pasatu ere bai, bizitzaz gozatu, dantzatu».\n«Bere bizitza gidatzea da pertsona batek egin dezakeen gauzarik osasungarriena», erantsi du Charo Quintana ginekologoak, Eusko Jaurlaritzak 2007an aurkeztutako Emakumeak eta Osasuna programaren arduradunak. Izan ere, andrazko asko «behartuta» bizi direla sumatu du, identifikatzen ez diren rol batzuei jarraituz: «Haiek bizitza gidatu ordez, bizitzak haiek eramaten ditu, bultzaka; zer izan edo egin nahi duten erabakitzeari uzten diote. Eta horrek eragina du osasunean: zorigaitzak, ongizate eta motibaziorik ez edukitzeak, errespetatua ez sentitzeak autoestimua murrizten du, eta, horrekin batera, norbera zaintzeko gaitasuna».\nBesteentzat bizitzearen ondorio dela berretsi du Ana Tavorak, Granadako Santa Fe ospitaleko Buru Osasuneko Unitateko (Espainia) psikoterapeuta eta psikiatrak. Sistemak emakumeei beharrizan afektiboak sortzen dizkiela azaldu du, eta, beraz, maitasun hori lortzeko eraikitzen dutela bizimodua. Kateok askatu beharra nabarmendu du: «Jabekuntzan aurrera egiteko modu bakarra andreak beren buruarekin adiskidetzea da, hura onartzea eta maitatzea, eta gustuko ez dituzten gauzak ez ukatzea. Horrek ez du esan nahi besteak garrantzitsuak ez direnik, baina bai norbera garrantzitsuagoa dela». Harreman afektiboekin lotuta ez dauden esperientzia atseginak sustatzea ezinbestekotzat jo du, beraz: «Eguzkiari begiratu, falta den maitasunean pentsatu gabe».\nPlazeraz ere jardun da Quintana; norbere zaintzaz, ongizatea eta gozamena alboratu gabe: «Elikadura, ariketa fisikoa eta buru osasuna zaindu behar dituzte emakumeek; funtsean, gustuko dutenaren arabera bizi: lasaitzeko, atseden hartzeko, aisialdia lantzeko, plazeraz gozatzeko uneak bilatu. Horrek guztiak tristuratik eta antsietatetik aldenduko dituelako». Osasuna gaixotasunik ez edukitzea baino gehiago dela uste baitu: «Zure bizitza kontrolatzen baduzu, zure osasuna zaintzeko gai ere izango zara»...\nEtiketak: EDERTASUNA-Belleza, IRITZIAK eta AHOTSAK-Voces y opiniones, ZAINTZA-Cuidado


Euskal kulturaren egunaren lehen edizioa 2013an iragan zen, Maurice Ravel Kontserbatorioaren eta Euskal kultur erakundearen arteko partaidetza baten baitan Partaide berri batzuk gehitu dira geroztik, hala nola Iparraldeko dantzarien biltzarra 2014an eta Herri Soinu 2016an. Iragan diren zazpi edizioetan, erakusketak, mintzaldiak, mahain-inguruak, master class-ak, tailerrak, bertsuak eta kontzertuak proposatuak izan zaizkie kontserbatorioko musikariei, dantzariei eta aktoreei, baina ere ipar Euskal Herriko musika eskolen sarekoei 2019an.\nAurten, Euskal kultur erakundearen partaidetzarekin Kontserbatorioan antolatu den Euskal kulturaren eguna apirilaren 2an iragan da, larunbatez. Azken edizioa izan da, 2022ko azaro-abenduko eskainiko den formula berria aitzin.\nJoseba Tapia ikasleak zuzentzen emanaldiaren denboran © Alaia Cachenaut\nHautatu da eguna dantzaren eta musikaren artean banatzea, Joseba Tapiak animatu musika tailerrarekin eta Bilaka konpainiako Oihan Indartek zuzendu dantza tailerrarekin. Kontserbatorioko ikasleei, baita ere ipar Euskal Herria sareko musika eskola guziei proposatuak ziren tailer horiek. 30 bat musikarik eta 20 bat dantzarik parte hartu dute topaketa horietan.\n17:00etan iragan den emanaldira gomitatua izan da publikoa. Musikariak, dantzariak, amaturrak eta profesionalak hor egon dira.


2019KO ABENDUAK 9 | Lezo.eus\nLezon, 2019ko abenduaren 9an, astelehena, goizeko 09:00ean hasi du Tokiko Gobernu Batzarrak BILKURA OHIKOA udaletxeko Gobernu Batzar aretoan, lehen deialdian, Jesus Maria Martiarena Jaca, Alkatearen, lehendakaritzapean, Laura Martinez Vizuete, Irlentz Ortega Ugalde, Miguel Ángel Sánchez Antúnez (Lezoko EAJ-PNV udal taldea) eta Jose Angel Sanchez Gallardo (udal talde Sozialista – grupo municipal Socialista).\nGipuzkoako Arkitektura eta Hirigintzako Batzorde Probintzialak 1965eko apirilaren 2an emandako ebazpenaren bidez, Lezoko Hiri Antolaketako Plan Orokorra onartu zen, zeina Lurzoruari buruzko 1956ko Legearen xedapenei jarraikiz prestatu eta izapidetu baitzen.\nPlanak 114. poligonoa mugatu zuen, besteak beste, eta haren hirigintza-araubidea zehaztu. Hain zuzen ere, erreserbako lur gisa —gaur egungo lurzoru urbanizagarriarekin parekagarria— sailkatu zituen poligono horretako lurrak, eta bizitegietarako erabiliko zirela adierazi; horren haritik, Batzordeak argitu zuen epe luzera izango zutela erabilera hori, eta, «oraingoz, nagusiki landa-erabilera izango zutela».\nLege horretan ezarritako irizpideen arabera, eremu horren hirigintza-garapenak Plan Partziala birformulatzea eskatzen zuen.\nGipuzkoako Arkitektura eta Hirigintzako Batzorde Probintzialak 1974ko abenduaren 20an hartutako erabakiaren bidez, behin betiko onartu zen 114. poligonoaren Plan Partziala.\nHirigintzako Batzorde Probintzialak 1976ko martxoaren 12an emandako ebazpenaren bidez, behin betiko onartu zen Lezoko 114. poligonoaren Birpartzelazio Proiektua, eremu beraren Plan Partziala gauzatzeko.\nBirpartzelazio Proiektuaren ondoriozko finkak 1979ko otsailaren 28an jaso ziren Jabetza Erregistroan.\nGipuzkoako Foru Aldundiak 1987ko maiatzaren 5ean emandako ebazpenaren bidez, behin betiko onartu zen Lezoko Plangintza Arau Subsidiarioen Testu Bategina. Arau horiek lurzoru urbanizaezin gisa sailkatzen zituzten 114. poligonoko lurrak.\nErabaki hori oso garrantzitsua izan zen, erabat aldatu zuelako 1965eko Plan Orokorraren arabera poligono hark hirigintzan izango zuen erabilera.\nHala, aurretik ezarritako bizitegi-erabilera guztiz desberdin batek ordeztu zuen; hau da, lurzoru urbanizaezinari zegokion landa-erabilerak.\n2011ko azaroaren 8an, Gipuzkoako Foru Aldundiko Diputatuen Kontseiluak Lezoko Hiri Antolaketako Plan Orokorraren Testu Bategina onartu zuen, zeina 2011ko abenduaren 23an jarri baitzen indarrean, araudia Gipuzkoako Aldizkari Ofizialean argitaratu ondoren.\nLezoko Hiri Antolaketako Plan Orokorrak berretsi egiten du 114. poligonoan integratutako lurren sailkapena: lurzoru urbanizaezina.\n1987ko Arau Subsidiarioak onartu zirenean, indargabetu edo ezeztatu egin zen 1965eko Plan Orokorrak 114. poligonorako ezarritako hirigintza-araubidea.\nGauza bera gertatu zitzaion 1974ko Plan Partzialari, haren helburua Plan Orokorreko hirigintza-araubidea garatzea zen heinean.\nOndorio horiek 1976ko Birpartzelazio Proiektura ere zabaldu ziren, haren helburua Plan Orokorreko eta Plan Partzialeko xedapenak gauzatzea zen heinean.\nHala ere, Birpartzelazio Proiektuak oraindik ere ondorioak ditu testuinguru juridiko-pribatuan; hain zuzen ere, Jabetza Erregistroan, 1979ko otsailaren 28tik ageri baitira bertan Birpartzelazio Proiektuaren ondoriozko finkak, 1965eko Plan Orokorra eta 1974ko Plan Partziala indargabetzeak edo ezeztatzeak ez duelako eraginik izan Erregistroan.\nHorrenbestez, errealitate juridiko-pribatu horrek errealitate juridiko-urbanistikoan desagerrarazi diren birpartzelazio-proiektu batean eta hirigintza-araubide batean izan zuen (eta du) jatorria.\nJARDUNA ETA HAREN JUSTIFIKAZIOA\nErrealitate juridiko-pribatuak 1965eko Plan Orokorrak hasitako, 1974ko Plan Partzialarekin jarraitutako eta Birpartzelazio Proiektuarekin eta hura erregistratzearekin amaitutako hirigintza-prozesuan izan zuenez jatorria, arrazoizkoa eta beharrezkoa da pentsatzea hiru espediente horietako xedapenak indargabetu eta ezeztatu izana testuinguru juridiko-pribatura zabaldu behar dela, eta Jabetza Erregistroan bertan islatu, dagoeneko formalizatuta baitago testuinguru juridiko-publikoan.\nLurzoruari beste sailkapen bat eman zaionez eta garapen-plangintza indargabetu denez, kendu egin behar da birpartzelaziorako oinarria izan zen aurrekontua.\nHori dela eta, Lezoko Udalak egokitzat jotzen du birpartzelazioa alderantzikatzeko proiektu bat prestatzea, aurreko birpartzelazio-proiektua Erregistroan jaso aurreko egoera berrezartze aldera, gaur egun indarrean dagoen errealitate juridiko-publikora egokitzearren.\nHelburu hori lortzeko, justifikatuta egongo litzateke Udalak hirigintzako espedienteari hasiera ematea, Birpartzelazio Proiektuak balioa nola galdu duen esparru juridiko pribatuan isla dadin, eta, bereziki, Jabetza Erregistroan, esparru juridiko-publikoan islatu den bezalaxe.\nBIRPARTZELAZIOA ALDERANTZIKATZEKO PROIEKTUAREN EDUKIA\nBirpartzelazioa alderantzikatzeko proiektu bat prestatu da. Haren arabera, 114. poligonoaren birpartzelazio-proiektuan esleitu zirenak dira jatorrizko finkak, zuzkidura-lurzoruak barne. Birpartzelazioa alderantzikatzeko proiektuaren ondoriozko finkak 114. poligonoaren birpartzelazio-proiektuan bere garaian sartutako jatorrizko finkak dira.\n114. poligonoa birpartzelatzearen ondoriozko finken gaineko eskubideen eta kargen titularrek esku hartzeko, titulartasun horien erregistroko ziurtagiriak aurkeztu dira birpartzelazioa alderantzikatzeko proiektuan, eta orri-bazterreko oharra egin da birpartzelazioa alderantzikatzeko prozesuari hasiera emango zaiola esanez.\nBirpartzelazioa alderantzikatzeko proiektu horretan, 114. poligonoaren birpartzelazio-proiektuaren ondoriozko finketatik sortu direnetara pasatu behar diren titulartasunak aipatzen dira. 114. poligonoa birpartzelatzearen ondoriozko finkek eskuratu dituzten hirugarrenak birpartzelazioa alderantzikatzeko prozesuan integratuko dira, Lurzoruaren eta Hiri Birgaitzearen Legearen Testu Bategineko 27.1 artikuluan ezarritakoaren arabera (urriaren 30eko 7/2015 Legegintzako Errege Dekretuaren bidez onartua).\n1093/1997 Errege Dekretuan ezarritako arauak aplikatu dira (1093/1997 Errege Dekretua, ekainaren 4koa, Hipoteka Legea Egikaritzeko Erregelamenduarekiko Arau Osagarriak onartzen dituena, Hiri Izaerako Ekintzak Jabetza Erregistroan Inskribatzeari dagokionez, jatorrizko finken titulartasun mugatuen eta haien gaineko eskubide eta zergen araubideari buruzkoak). Ondorio horietarako, 114. poligonoa birpartzelatzearen ondoriozko finkak hartuko dira jatorrizko finkatzat, eta birpartzelazioa alderantzikatzeko proiektu honetan esleitzen direnak, berriz, ondoriozko finkatzat.\nBirpartzelazioa alderantzikatzeko prozedura onartzeko administrazio-ekintza, administrazio-bidean irmo bihurtu ondoren, Jabetza Erregistroan jaso ahal izango da.\nBirpartzelazioa alderantzikatzeko prozesuaren ondoriozko lurren eskualdatzeei Lurzoruaren eta Hiri Birgaitzearen Legearen Testu Bategineko 23.7 artikuluan ezarritakoa aplikatuko zaie (urriaren 30eko 7/2015 Legegintzako Errege Dekretuaren bidez onartua).\nProiektu honen eraginpeko eremua Lezoko udal-mugartean dago, eta 1987ko Arau Subsidiarioak onartu ziren arte indarrean egon zen Hirigintzako Udal Plangintzaren arabera 114. poligonoa izan zenaren eremu osoa hartzen du.\n168.700,00 m²-ko azalera du.\nLurzoru urbanizaezin gisa sailkatutako eremuak lurzoru urbanizaezinarekin eta hiri-lurzoruarekin (HIE 13. Marrukene) egiten du muga iparraldean; lurzoru urbanizaezinarekin eta lurzoru urbanizagarriarekin (HIE 25. Papresa) hegoaldean; lurzoru urbanizaezinarekin eta hiri-lurzoruarekin (HIE 20. Altamira) ekialdean; eta lurzoru urbanizaezinarekin mendebaldean.\nKontuan izanda Lurzoruari eta Hirigintzari buruzko Legearen 48. artikuluan eta Hirigintza Kudeaketako Erregelamenduan (3288/1978 Errege Dekretuaren bidez onartua), premiazko neurriei buruzko 105/2008 Dekretuaren 10. artikuluan ezartzen denaren arabera.\nKontuan izanda dokumentu hau izapidetzeko nahitaezko erreferentzia direnak; alegia, 5/2014 Legea, uztailaren 25ekoa, Valentziako Erkidegoko Generalitatearena, Lurraldea, Hirigintza eta Paisaia Antolatzeari buruzkoa, otsailaren 5eko 1/2019 Legearen bidez aldatua (164.4 artikulua), eta 29/2011 Dekretua, 2011ko apirilaren 19koa, Lurraldea eta Hirigintzako Jarduera Antolatzeko Legearen Testu Bategina Betearazteko Jardueraren Erregelamendua onartzen duena (59 bis artikulua).\nEspedientea aztertu ondoren, Alkatetzak proposaturik Tokiko Gobernu Batzar honek ondorengoa ERABAKI DU:\nLEHENENGOA.- Hasieran onartzea «114. POLIGONOAREN BIRPARTZELAZIOA ALDERANTZIKATZEKO PROIEKTUA».\nBIGARRENA.- Erabakia Gipuzkoako Foru Aldundian, prentsan eta Lezoko Udalaren webgunean argitaratzea.\nHIRUGARRENA.- Proiektuaren eraginpeko eskubideen jabeei eta titularrei erabakiaren berri ematea, eta 3 hilabeteko entzunaldia eskaintzea, jakinarazpena jaso eta biharamunetik aurrera.\nLAUGARRENA.- Proiektua jendaurreko informazio-aldian jartzea, 3 hilabetez, argitaratzen denetik aurrera.\n2019ko otsailaren 14ean J.C.M.A.k idatziz eskatu zuen 2018H0330005 espedientean eskatutako helbidean dagoen solairuarteak 4 urte baino gehiago dituela ziurtatzeko udaleko teknikari batek eraikina ikuskatzea.\n2018ko otsailaren 26ean J.C.M. berak 108 Iturrin industrialdeko Abendaño kaleko 39-40 eraikinean burututako solairuarteak legeztatuta zeudela frogatzen zuen ziurtagiria eskatu zuen.\nErantzun zitzaion, ez zegoela udal artxibategian halako solairuarteak eraiki ahal izateko obra baimenik, eta ondorioz, ezin zirela ziurtagiri horiek igorri.\nBere garaian erantzun zitzaion moduan, aipatu solairuarteak ez daude legeztaturik, gaurdaino ez delako derrigorrean beharko luketen obra baimenik eman. Edozein modutan, solairuarteek 4 urte baino gehiago dituztela ziurtatzeko nahiko litzateke\nSistemas Kaixo S.L. enpresaren jarduera klasifikatuaren espedientearen baitan (2008H0050013) aipatu eraikinean ematen zen jarduera legeztatzeko aurkeztutako dokumentazioaren arabera, 2008ko urriaren 29ko 2114 irteera erregistro zenbakia duen jakinarazpenean honakoa dokumentazio osagarria eskatu zen:\nZuk aurkeztu duzun jarduera espedienteari dagokionez, horretarako lizentzia eskatzen baituzu, honen bidez adierazten dizut horren tramitazioa hasi ahal izateko dokumentazio hau aurkeztu behar duzula:\n1.-Proiektuan “pabiloia ez dagoela lurzoru kutsatuan kokaturik adierazten duen udal ziurtagiria” barneratu beharko da.\n2.-Proiektuaren suaren kapitulua, aztertu eta erreferentziatu beharko da REAL DECRETO 2267/2004 delakoari.\n3.-Baita ere aurkeztu beharko da proiektu soilik eta bisaturik REAL DECRETO 2267/2004 delakoari aztertzen. Proiektu hau tramitatu beharko dutelako Eusko Jaurlaritzaren Industriaren Delegaritzan.\n4.-Pabiloian dauden solairu guztiak legeztatu beharko dira, horretarako proiektuak kontenplatu beharko du, kalkulo estrukturalak eta aurrekontua.\nJarraian, 2010eko maiatzaren 3an J.M.M.A.k Sistemas Kaixo enpresaren izenean solairuarteen legeztapena eskatu zuen (erregistro sarrera zenbakia 915). Horretarako J.M.M.A. arkitektoak sinatzen duen proiektua aurkeztu zuen, Euskal Herriko Arkitektoen Elkargo Ofizialaren 2009ko abenduaren 30eko bisatu zigiluarekin, eta gauzatze materialaren aurrekontua 78.415,45 eurotakoa izanik.\n3.- TXOSTEN TEKNIKOA\nEgindako eskaera erantzuteko ez da ikuskapenik behar, arestian adierazi bezala, aipatu solairuarteak legeztatzeko proiektua 2009koa baita, eta Lezoko Udalean 2010eko maiatzean aurkeztu zenez, argi geratzen delako 4 urte baino gehiago dituela.\nEdonola ere, solairuarteak legeztatzeko baimenik eman ez denez, eta zegokion txostenik burutu ez zenez, esan behar da aurkeztutako proiektuan hainbat aipamen egiten direla, garai hartan indarrean zeuden Arau Subsidiarioen inguruan, eta 108 Iturrin eremuaren plan partzialaren inguruan.\n1985eko Arau Subsidiarioek 108 poligonoko eraikuntzak zuten forma eta bolumenaren arabera finkatu zituztela dio, argudiatuz horrek aurretik egindako solairuarteak legeztatzen zituela. Edonola ere, hori ez da horrela, obra baimenik edo lizentziarik gabe egindako eraikuntzak edo aldaketak ez zirelako finkatu. Ondorioz, solairuarteak Arau Subsidiarioak onartu baino lehen egin baldin baziren ere, horrek ez lituzke finkatuko. Gainera, 108 Iturrin poligonoko plan partziala bazegoen indarrean solairuarteak eraiki zirenean, plan partzial hori 1966koa baita.\nPlan Partzial horrek honakoa dio:\nLas plantas bajas tendrán una altura libra mínima de 3,60 metros y las altas de 2,80 metros en los lugares de trabajo.\nOndorioz, proposatzen den solairuarteak 3,20 metro libreko garaiera baino gutxiago baldin baditu behe oinean eta goikoan 2,60 metrotatik hasten den altuera libre aldakorra, baina estalkiko isurialde inklinatuaren punturik baxuenetan 2,1 metro inguruko igarobide librea, ez du Plan Partzialak eskatutakoa betetzen.\nBestalde, egitura bera justifikatu baldin bada ere, justifikazioak ez dira nahikoak, ez dutelako argi eta garbi adierazten eraikuntzaren jatorrizko egiturak solairuarte berriak jasateko adinako egonkortasuna duenik. Hau da, alde batetik, aurretik zeuden zutabeetan oinarritzen dira solairuarte berriak, eta lehenago egon zen jarduera baten erabilera karga proba bezala hartu litekeela adierazten bada ere, proiektua sinatzen duen teknikariak argi eta garbi ziurtatu behar du jatorrizko egitura gai dela solairuarte berriak eusteko. Baina are eta gehiago, ebaketa planoetan ikusten da, jatorrizko zutabeez gain, zuzenean pabiloiaren zoruan oinarritzen diren zutabe berriek ere solairuarte berria eusten dutela. Kontuan izaten badugu zoru horren azpian solairu gehiago daudela, argi eta garbi adierazi beharko da forjatu horrek gainean jarri zaion zama hori eutsi dezakeela.\nZentzu honetan eta udal artxibategian jasota dagoen jatorrizko pabiloien proiektuaren arabera (Signatura 25-01 eta 30-01) solairu horiek duten gehienezko erabilera gainkarga 1.000kg/m² litzateke, horregatik, orain legeztatu nahi diren solairuarte horiek eusteko moduan dagoela ziurtatu beharko da, eta hala balitz, izango duten erabilerarako gehienezko baldintzak zehaztu. Alegia, zeintzuk dira solairuarte berriak eta jatorrizko solairuak guztira jasan dezaketen gehienezko erabilera gainkargak? Horiek finkatzea ezinbestekoa da.\nIzan ere, solairuartearen legeztatze proiektuan aurkezten diren gainkarga guztiak batzen baditugu, 925kg/m² lirateke solairuartearenak soilik, eta dagoeneko adierazi den moduan, solairuarena 1.000kg/m² badira, argi dago ezinezkoa litzatekeela solairu horretan 75kg/m²-ko gainkarga batekin aritzea. Karga proba batek, edo ziurtagiri tekniko batek ziurtatu beharko du solairuarte horien egonkortasuna eta gehienezko erabilera baldintzak zeintzuk diren.\nUrbanistikoki solairuarteak legeztatzea posible litzateke, 108 poligonoaren Plan Partzialaren interpretazio malgua egingo balitz, eta 3,60 metroko garaiera librearen ordez 3,20 metroko ingurukoa onartuko balitz. Gainontzean, onar liteke baita ere, eraikinaren profila, orografia aldaketa dela eta, behe oinak, lehen solairuak eta bigarren solairuak osatzen dutela, eta solairuartea proposatzen den solairua bigarrena izanik, dagoeneko planta altua litzatekeela, eta gutxieneko altuerak 2,80 metrokoa beharko lukeela.\nAzken batean, dagokion txosten juridikoak zehaztu beharko badu ere, arazoa honakoa da, solairuartea duela hainbeste urte burutu ondoren, dagoeneko, legeztatzerik ez balego ere, ezingo genukeela eraitsi arazi. Alegia, ordenazioz kanpo geratuko litzateke, baina erabiltzen jarraituko litzateke. Horregatik, uste da, benetan garrantzia erabilera horri baldintzak ezartzeak izan behar duela.\nEspedientea azterturik eta Udal arkitektoak egindako txostena ikusi ondoren, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Proposatzen den legeztapena ez onartzea harik eta eskuduntza duen teknikariak jatorrizko egiturak egindako solairuarteak eusteko adinako egonkortasuna duela, eta hala balitz, erabilerak izango dituen gehienezko gainkargak zeintzuk izango diren argitzen duen arte.\nBI: Interesatuari 2 hilabeteko epea ematea, aurreko puntuan aipatu justifikazioa aurkezteko.\nLezoko udaleko Ingurune irekiko Gizarte-Heziketa programaren azken lizitazioaren kontratua 2019ko abenduaren 31ean amaituko da. Zerbitzu hau martxan egon da herrian azken urteetan, eta, berari esker, udalak Haurtzaro eta Nerabeen Babesarekiko dauzkan ardurei era egokian aurre egin die.\nBalorazio prozesua egin ondoren, zerbitzu honekin jarraitzearen beharra argi ikusi da. Hori dela eta, proposatzen da lehiaketa berria martxan jartzea.\nIngurune irekian Gizarte-Heziketa zerbitzuaren esleipenerako espedientea azterturik, Gizarte Zerbitzu eta Berdintasuneko zinegotzi delegatu honek proposaturik Tokiko Gobernu Batzar honek ondorengoa ERABAKI DU:\nBAT: Ingurune irekian Gizarte-Heziketa zerbitzua kontratatzeko espedientea hastea.\nBI: Kontratuaren gastua onartzea: 106.000€+ BEZ (A-969/ A-970/ A-971)\nHIRU: Ingurune irekian Gizarte-Heziketa zerbitzuaren kontratazioa arautuko duten Baldintza pleguak onartzea.\nLAU: Lizitazioa osatu bitarte, Gure Amets Gizarte Elkarteari kontratua luzatzea 6 hilabetez baldintza berdinekin.\nEtxez etxeko langilea den M.M.T.ek, 2019ko azaroaren 22an aurkeztutako idatzian, seme-alaben zaintzagatik egun disfrutatzen duen lan murrizketa beste urte betez luzatzea eskatu du.\nEskatutako lan murrizketaren arabera, M.M.T.ek egunean 5 ordu eta 15 minutu lana egingo luke, eta sarrera eta irteera orduak ere finkatzen ditu: 8:30etatik 13:45etara.\nEskaria azterturik, kusirik Teknikariak egindako txostena, eta kontuan izanik eskariak Gizarte Zerbitzutako arduradunaren oniritzia duela, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Ontzat hartzea M.M.T.ek seme-alaben zaintzagatik eskatutako lan murrizketaren luzapena, hurrengo baldintzetan:\nEgunean 5 ordu eta 15 minutu lan egingo du.\nSarrera eta irteera orduak: 8:30etatik 13:45etara.\nIraupena: 2020ko urtarrilaren 1etik 2020ko abenduaren 31a bitarte.\nTokiko Gobernu Batzordeak 2019/11/25n egindako bilkurak 2020. urteko udal langileen lan egutegi orokorra onartu zuen.\nEgutegi orokor horren baitan udal departamentu ezberdinetako lan-egutegiak eratu dira.\nHori dela eta, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Lezoko Udaleko ondorengo departamentu eta langileen 2020. urteko lan egutegia onartzea.\nKirol teknikariarena (bulegoetakoa + 93 orduko dedikazioarekin).\nEtxez etxeko langileena.\nBI: departamentu buruei akordio honen berri ematea.\nVidaCaixa aseguro etxeak Elkarkidetzaren bitartez, gaur egun Lezoko udaleko langileen eta zinegotzien bizitza eta istripu aurreikuspeneko zerbitzuak ematen ditu.\nForu Kontratazio Zentralak kontratazio espediente hau irekitzeko asmoa du esparru akordioaren prozeduran jakinarazten denez: Bizitza eta istripu aseguruaren estaltzea.\nProzeduran parte hartu ahal izateko beharrezkoa de Foru Kontratazio Zentralak bizitza eta istripu asegurua kontratatzeko irikitako espedienteari atsikitzea.\nEspedientea azterturik, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Foru Kontratazio Zentralak bizitza eta istripu asegurua kontratatzeko irikitako espedienteari atsikitzea Udalaren Osoko bilkurak 2011ko maiatzaren 18an onartutako atxikipen hitzarmenean eta 2011ko otsailaren 22ko 3/2011 Foru Dekretuan jasotako arauetan adierazitako baldintzetan: Bizitza eta istripu asegurua\nBI: Baimena ematea Gipuzkoako Foru Aldundiari, erakunde honen ez-beharren datuak egungo aseguru-etxeari edo bitartekariari eskatu eta horiek eskuratzeko, kontratazio espediente berria tramitatu ahal izateko.\nHIRU: Konpromisoa hartzea enpresa esleipendun enpresarekin kontratu eratorria esleitzeko, Aldundiak esparru akordioa formalizatu ondoren eta hark adierazitako epean, betiere.\nLAU: Baimena ematea alkateari udal honi dagokion kontratu eratorria esleitzeko eta formalizatzeko.\nDiputatuen Kontseiluaren 2019ko maiatzaren 21eko erabakian jasotako eskuordetza medio, Gobernantzako foru diputatuak 2019ko irailaren 6ko foru aginduaren bitartez, GUREAK MARKETING S.L.U. (NIF: B20158218) enpresarekin, 1. sorta eta SOCIEDAD ESTATAL CORREOS Y TELÉGRAFOS, S.A. S.M.E. (NIF: 83052407) enpresarekin, 2. sorta “Foru Kontratazioen Zentralaren bitartez posta zerbitzua kontratatzeko esparru akordioa” burutzea ebatzi zuen.\nLezoko Unibertsitateko Udalari dagokio, Foru Kontratazio Zentralak tramitatutako espedienteari atxikia dagoen erakundea den aldetik, eta hornidura interesatzen zaion neurrian, 2011ko otsailaren 22ko 3/2011 Foru Dekretuaren 6. artikuluaren arabera, esparru akordioan oinarritutako kontratua adjudikatzea, formalizatzea eta gastua baimentzea.\nAdministrazio honek kontratatu beharko duen posta zerbitzuaren zenbatetsiz, gutxi gorabehera, urteko 20.000 euroko gastua ateratzen da, BEZik gabe.\nHori dela eta, 2017ko azaroaren 8ko 9/2017 Sektore Publikoko Kontratuen Legearen 221. artikuluari jarraituz, bidezkoa da 1. sortako eratorritako kontratua GUREAK MARKETING S.L.U. (NIF: B20158218) enpresari adjudikatzea eta 2. sortako eratorritako kontratua SOCIEDAD ESTATAL CORREOS Y TELÉGRAFOS S.A. S.M.E. (NIF: A83052407) enpresari adjudikatzea, sinatutako Esparru Akordioan ezarritako baldintzetan.\nLEHENENGO.- Adjudikatzea GUREAK MARKETING S.L.U. (NIF: B20158218), enpresari (1. sorta) eta SOCIEDAD ESTATAL CORREOS Y TELÉGRAFOS S.A. SME (NIF: A83052407) enpresari (2. sorta), “Foru Kontratazioen Zentralaren bitartez posta zerbitzua kontratatzeko esparru akordioan” oinarritutako kontratua, esparru akordioa burutzea erabaki den baldintzetan.\nBIGARREN.- Kontratuak indarrean sartuko dira 2020ko martxoaren 1etik aurrera.\nHIRUGARREN.- Baimentzea eta xedatzea GUREAK MARKETING S.L.U. (NIF: B20158218) eta SOCIEDAD ESTATAL CORREOS Y TELÉGRAFOS S.A. SME (NIF: A83052407) enpresen alde, 2020ko ekitaldiari dagokion 20.000 euroko gastua, 92000 programaren kargura.\nLAUGARRENA.- Onestea Alkatearen eta GUREAK MARKETING S.L.U. eta SOCIEDAD ESTATAL CORREOS Y TELÉGRAFOS S.A. SME (NIF: A83052407) enpresen arteko mandatu dokumentua, tratamenduaren eragile gisa jarduten duenean, 2016/679 (UE) Araudiaren 28.3 artikuluan xedatutakoaren ondorioetarako.\nBOSTGARRENA.- Baimena ematea alkateari udal honi dagokion kontratu eratorria esleitzeko eta formalizatzeko.\nAzken Tokiko Gobernu Batzarra egin zen ezkero, 2019ko azaroaren 25az geroztik, hartutako erabakien berri eman du alkateak.\nAlkateak esan du, gabon festak tarteko, hurrengo Tokiko Gobernu Batzarra 2020ko urtarrilaren 13an egingo dela eta deialdia urtarrilaren 8an.\nAlkate-lehendakariak, aztertzeko ziren gai guztiak aztertu ondoren, 10:00ean eman dio bukaera bilkurari. Idazkari naizen aldetik, akta 1433010tik 1433020ra zenbakiak dituzten orri ofizialetan jaso eta berrespena ematen diot alkatearen oniritziaz.\nAl, 2019-12-09 12:00


Estatu osoko gazteek auzolandegia egingo dute uztailean Mizpirualde egoitzan - Bergara - Goiena.eus\nEstatu osoko gazteek auzolandegia egingo dute uztailean Mizpirualde egoitzan\nMonika Belastegi 2009-03-30 13:21\nUdalaren ekimenez egingo da auzolandegi hori. Uztailean, bi hamabostalditan banatuta egingo dute eta helburua da belaunaldien arteko elkarbizitza bultzatzea\nUztailean, lehenengoz, auzolandegia egingo da herrian. Mizpirualde egoitzan egingo da, eta izaera sozio-asistentziala izango du; hain justu, belaunaldien arteko trukerako egoki ikusi dute bai Udalak, baita Mizpirualdeko arduradunek ere. Hori horrela, auzolandegiko partehartzaileek goizetan egoiliarren dinamizazioan hartuko dute parte egoitzako animazio lantaldeko profesionalekin batera. Hori guztia, beti ere, egoitzako psikologo, begirale eta gizarte laguntzailearen gidaritzapean.\nEusko Jaurlaritzak udarako daukan auzolandegi programaren barruan dago Mizpirualdekoa. Hain justu, Udalak proiektua Jaurlaritzan aurkeztu zuen eta hark egoki ikusi du Begrako Mizpirualden auzolandegia egitea. Gainera, Estatu osotik etorritako gazteek hartuko dute parte.\nAuzolandegietan leku askotako gazteak biltzen dira, euren borondatez eta ordainetan ezer jaso gabe, aldi batez elkarrekin bizi eta gizarte osoarekin zerikusia duen proiektu batean parte hartzeko asmotan. Hori horrela, Mizpirualdeko auzolandegiaren helburu nagusia da belaunaldien arteko elkarbizitza bultzatzea, baina horrekin batera badira beste batzuk ere, besteak beste: gazteen arteko elkartasuna bultzatzea, egoitzako giroa animatzea, herritarrek adineko pertsonek gizartean duten zeregin garrantzitsuaz jabetzeko aukerak garatzea eta oroimen historikoa gorde eta mantentzea, nagusien ahozko ekarpenak batuz.\nHori horrela auzolandegira datozen gazteek besteak beste egingo dituzte nagusiekin: psikomotrizitate ekintzak, egunkaria irakurtzen lagundu, eurekin kartetan egin, paseatzera lagundu, jaiak eta jolasak antolatu eta egoitza herrira zabaltzea.\nHerria ere ezagutuko dute\nAuzolandegia bi txandatan egingo da: uztailaren 1etik 15era eta 16tik 30era.\nBestalde, partehartzaileek astelehenetik egubakoitzera hartuko dute parte egoitzako egunerokoan, goizez.\nArratsalde eta aste bukaeretan herria eta inguruneak ezagutzeko aukera izango dute, eta Udalak ekintza zerrenda bat ere prestatuko die, uztailean egongo diren ekitaldiak aprobetxatuta. Esaterako: San Martzialeko erromeria, San Kristobal jaiak, Turismo Bulegoarekin bisita gidatua, Oñatiko Arrikrutz kobetara bisita, Mendira irteera, kostaldera irteera, herriko elkarte batean afari edo bazkaria eta beste hainbat.


Urko ibilbidea | Markina-Xemeindik Etxebarrriara joan etorria – Markina-Xemein Turismoa\nUrko ibilbidea | Markina-Xemeindik Etxebarrriara joan etorria\nUrko bidea, Markina-Xemein eta Etxebarria udalerriak batzen dituen bidegorri bat da. Ibilbide honetan oinezkoek dute lehentasuna, baina baimenduta dago patinete, monopatin edota patinekin ibiltzea, beti ere, 5km/h gehienezko abiaduran. Bizikletak eta edozein motatako motordun ibilgailuak debekatuta daude.\nUrko ibaiaren ondotik igarotzen den bide hau Markina-Xemeingo eta Etxebarriko herritar askok erabiltzen dute paseatzeko eta korrika egiteko.\nMarkina-Xemeingo erdigunetik abiatuko gara Urko ibilbidera. Hain zuzen ere, Iruretako Portaletik edo Zelaigunetik.\nHemen eraikin interesgarriak aurkituko ditugu, besteak beste:\nArkupea, Zelaia, Ubilla etxea, Merzedeko eliza eta komentua, eta Berakruz ikastola.\nMarkina-Xemeingo erdigunean kokatutako zelaiaren behekaldetik abiatuko gara. Umeentzako jolasgunea pasatuko dugu eta aurrerantz jarraituko dugu. Zelaiaren goikaldean Bidarte dorreko parkea bisitatu daiteke. Erabilera publikoko parkea hau Murga jauregiaren basoa da. Zehazki, zelaigunearen bukaeran kokatzen da Murga jauregia edo Bidarte dorrea bezala ezaguna den eraikina. Murga jauregia Erdi Aroko dorre bat ezkutatzen duen jauregi barrokoa da. Lehen solairuraino harlanduzkoa da, eta bigarren solairuan rokoko estiloko pinturak daude.\nBidarte dorrea eskuinetara utzi eta aurrerantz jarraituko dugu Etxebarriako norantzean. Iturreta auzora doan bidegurutzea atzean utzi eta Munibe jauregira joateko sarrera ikusiko dugu eskuinean.\nUrko ibilbidearen hasiera\nUrko ibilbidearen hasiera Munibe jauregiaren harresiaren tarte baten kokatzen da. Bertan hiru informazio panel aurkituko ditugu:\n1.- Urko oinezkoen bidearen erabilerari buruzko oharrak\n2.- Memoria lekuak: Urteetako isiltasunari, izen-abizenak eta lekuak jartzeko beharrak bultzatuta, Etxebarriko Ahaztuen Oroimena elkarteak martxan jarritako egitasmo da. Gerra Zibilak hil zituen etxebarritarrak gogora ekartzeko panel ezberdinak aurkituko ditugu ibilbidean zehar. Lehenengoa, ibilbidearen hasiera honetan, Benito Agapito Bereziartuarena, hain zuzuen.\n3.- Munibe jauregiari buruzko informazio-panela.\nUrko errekaren aldamenetik doan bide gorriak gidatuko gaitu ibilbide guztian zehar.\nNos adentraremos en este recorrido a la sombra de robledales, plataneros, acacias, fresnos y pinos.\nBidean aurkituko dugun aldapatxo bakarra igo eta ezkerretara harrizko zubi polit batekin topatutako gara. Eskuinerantz Munibe Jauregira joateko bidearen marka aurkituko dugu.\nHaitz baten azpian Lourdesko Ama Birjinaren irudiarekin aldare bat aurkituko dugu.\nUrko ibaiko ur-jauzi honetan, emaria txikia denean ibaira jaitsi daiteke.\nIbilbidean zehar Urko ibaiarekin bat egiten duten erreka txikiak igarotzeko hainbat egurrezko zubi aurkituko ditugu.\nAnsotegi dorrea eta errota\nAnsotegi burdinola Lea-Artibai osoan hobekien kontserbatuta dagoen kokaguneetako bat da. Ansotegi dorrea, jabeen familiaren egoitza izan zena, burdinolaren eraikina (egun landa-hotela bihurtuta), azpiegitura hidraulikoa, errota eta zubiak osatzen dute kokagune historiko hau. Erdi Aroko burdinola hau XIX. mendearen hasieran itxi zena. Errota txikia 50eko hamarkadara arte mantendu zen aktibo.\nIbilbideko puntu honetan ezkerreko landan ardiak eta astoak ikusi ditzakegu eta eskuineko aldean ura edateko iturri bat aurkituko dugu.\nUrko ibilbidean zehar hainbat animalia mota ikus daitezke. Herritarrak “Kabartzeno txikia” ere deitzen diote, ardiak, astoak, zaldiak, ahuntzak… aurkitu daitezkeelako.\nAnimaliak eta memoria lekuak\nPuntu honetan, ezkerrean kokatutako baserriko landan dauden animaliak pertsonengana hurbiltzen dira. Ibiltariek eramaten duten azenarioren bat edo beste jaten dute sarri.\nIbilbidea gorantz hasten den puntuan Ahaztuen Oroimena elkartearen Memoria Lekuak egitasmoko beste informazio panel bat aurkituko dugu, Juan Jose Idoeta Solozabala-eri buruzkoa.\nEtxebarrira heltzear gaudela aisialdirako gune bat aurkituko dugu: helduentzako gimnasia egiteko tokia, skate park-a, ur-txorroak eta piknik-gune bat egurrezko mahaiekin.\nIbilbidearen puntu honetan, buelta eman eta egindako bide beretik bueltatu gaitezke edo, ezkerretarantz joan gaitezke, Etxebarrirantz, bide gorria jarraituz eta bidea apur bat luzatuz.\nBidegurutze honetan, eskuinerantz jarraituz gero, Markina-Xemeingo Barinaga auzora joan daiteke.\nPuntu honetan ibilbideari buruzko eta puntu interesgarrien inguruko bi informazio-panel aurkitu daitezke.\nBidegurutzean bide gorria ezkerrerantz hartzea erabaki baduzu, animalia gehiago ikusteko aukera izango duzu eta aisialdi gunera aterako zara, eskuinerantz jarraitu eta egindako bidetik Markina-Xemeinerantz bueltatzeko.\nAkarregi mendi ibilbidea\nMX-1 ibilbidea: Markina-Xemein\nDistantzia : 6 km\nIraupena : Ordu bat\nDesnibel positiboa : 33 m\nDesnibel negatiboa : 33 m\nZailtasun teknikoa : erraza\nGehieneko altuera : 110 m\nGutxieneko altuera : 81 m\nIbilbide mota : joan-etorria bide berdinetik\nMarkak : Bide gorria


Euskal Herriko eskubide sozialen Kartak egoera honen aurrean LEHENTASUNEZKO ALDARRIKAPEN SOZIALAK - Steilas\nEuskal Herriko eskubide sozialen Kartak egoera honen aurrean LEHENTASUNEZKO ALDARRIKAPEN SOZIALAK\nEuskal Herria konfinamendu egoeran dago eta gobernuek alarma egoera dekretatu dute. Indarrean dauden neurriek, ordea, kapitalismoaren biziraupena dute atzean, bizitzaren sostenigarritasuna bermatzeko beharrezkoak diren eremuak krisira eramanez.\nEuskal Herriko eskubide sozialen Kartak egoera honen aurrean LEHENTASUNEZKO ALDARRIKAPEN SOZIALAK mahai gaineratu ditu eta atxikita bidaltzen dizkizuegu.\nHerriz herri zaintza sareak martxan daude eta ezinbesteko lana egiten ari zarete. Kartaren ekarpena, behar duenak erabili dezan, zaintza sareak antolatzeko IRIZPIDE GIDA ETA BI PROTOKOLO (HAURREN ZAINTZARAKO ETA EROSKETATAN LAGUNTZEKO) SORTZEA eta guztien eskura jartzea izan da.\nSare sozialetan formato ezberdinetan ari gara hedatzen. Hona hemen bideoaren lotura: https://t.co/Y552QwAZFJ?amp=1\njoakin2020-03-24T23:04:07+01:0023 marzo 2020|Movimientos sociales, Noticias|


Auzolanean atontzen ari dira gune berdeak - Izar Mendiguren Cosgaya - Aiaraldea.eus\nAuzolanean atontzen ari dira gune berdeak\nIzar Mendiguren Cosgaya 2016-04-05 07:16 Jendartea\nUrduñako udalak hainbat dinamiken bitartez egokituko ditu hiriko gune berdeak. Besteak beste, zuhaitzen landaketa, lorategien berritzea eta ibaiaren garbiketari ekingo diote.\nUrduñako udalak dinamika ezberdinen bitartez egokituko ditu hiriko gune berdeak. Besteak beste, zuhaitzen landaketa, lorategien berritzea eta ibaiaren garbiketari ekingo diote.\nZikoina aldizkarian iragarri dutenez, 165 zuhaitz landatuko dituzte datozen asteetan Urduñako toki ezberdinetan. Apirilaren 2an, esaterako, Kintana kale inguruan ibiliko dira auzolanean. Bolatokiaren bueltan ere arbola berriak jarriko dituzte. Guneak identifikatzeko eta lehenesteko Bizkaiko Foru Aldundiko Mendien Arloko pautak jarraitu dituzte. Floraren berritzeak aurreko lege-agintaldian egindako ikerketa bat du oinarri. Bertan, zuhaitz guneak kontabilizatu eta bakoitzaren egoera zehatza diagnostikatu zen. Hala, azken hilabeteetan ekintza ezberdinak egin dituzte. Batetik, arbola batzuk kimatu dira, eta bestetik, beste batzuk moztu.\nIbaiari dagokionean URA uraren Euskal Agentziarekin udalak duen akordioari jarraiki erreka garbituko dute.\nEkainaz geroztik herritar talde batek hartu du lorategiak atontzeko gidaritza. Udalak azaldu duenez, loreen zaletasunak elkartu dituen herritarrak dira, eta dinamika propioa dute. Whatsapp talde baten bidez funtzionatzen dute, tarteka bilerak eginez. Hala, Urduña atontzeko proposamenak egiten dituzte, eta udalari aurkeztu. Udaletxeak, hortaz, eskaerak aztertu, baloratu eta kudeatu egiten ditu.\nOrnamentazioaz arduratzen den taldeak udaleko brigada belarraren mantenuaz soilik arduratzea proposatu du, eta lorategia auzolan taldearen bidez kudeatzea. Ondorioz, udala jarduerak garatzeko materiala lortzeaz arduratuko da hemendik aurrera: erremintak, materiala...\nOraingoz 7 ekintza egin ditu lorategi taldeak. Udazkenean, esaterako, Foru plazako begoniak tulipengatik aldatu zituzten, landare hau ez baitago negua jasateko prestatua. Horrez gain, Posadako, Kale Nagusiko eta Alondegiko lorategiak ere berritu dituzte. Zageras kalean, berriz, hortentsiak landatu dituzte, eta Ortes Velasco jauregian larrosak. Udaberriari begira ekintza gehiago iragarri dituzte. Horien artean dago herritarrek balkoi eta terrazak apaintzeko eta ornamentazio lehiaketan parte hartzeko udalak loreak erosi eta banatzeko eskaera. Auzolan taldearen parte izateko interesa dutenek udal bulegora jo beharko dute.\nUdalak herritarren inplikazioa eskertu du: "Nabarmentzekoa da urduñako bizilagunen ekarpenek duten garrantzia, beraiek baitira udalerriko benetako protagonistak".